title: 2010/212/CFSP: Deċiżjoni tal-Kunsill 2010/212/PESK tad- 29 ta’ Marzu 2010 relatata mal-pożizzjoni tal-Unjoni Ewropea għall-Konferenza ta’ Reviżjoni tal-2010 tal-Partijiet għat-Trattat dwar in-Non-Proliferazzjoni tal-Armi Nukleari

text:
               10.4.2010

               MT

               Il-Ġurnal Uffiċjali tal-Unjoni Ewropea

               L 90/8

         DEĊIŻJONI TAL-KUNSILL 2010/212/PESK
   tad-29 ta’ Marzu 2010
   relatata mal-pożizzjoni tal-Unjoni Ewropea għall-Konferenza ta’ Reviżjoni tal-2010 tal-Partijiet għat-Trattat dwar in-Non-Proliferazzjoni tal-Armi Nukleari
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 29 tiegħu,
   Billi:

               (1)

               L-Unjoni Ewropea tkompli tqis lit-Trattat dwar in-Non-proliferazzjoni tal-Armi Nukleari (TNP) bħala l-pedament tar-reġim globali ta’ non-proliferazzjoni nukleari, il-bażi essenzjali biex jinkiseb id-diżarm nukleari skont l-Artikolu VI tat-TNP u element importanti fl-iżvilupp ulterjuri ta’ applikazzjonijiet tal-enerġija nukleari għal finijiet paċifiċi.

               (2)

               Fit-12 ta’ Diċembru 2003, il-Kunsill Ewropew adotta l-istrateġija tal-UE kontra l-proliferazzjoni ta’ Armi ta’ Qerda Massiva, sabiex titmexxa l-azzjoni tiegħu f’dan il-qasam. Fit-8 ta’ Diċembru 2008, il-Kunsill adotta dokument dwar “Linji ta’ azzjoni ġodda mill-Unjoni Ewropea fil-ġlieda kontra l-proliferazzjoni tal-armi ta’ qerda massiva u s-sistemi ta’ kunsinna tagħhom”.

               (3)

               Fit-12 ta’ Diċembru 2008, il-Kunsill Ewropew approva d-dikjarazzjoni tal-Kunsill dwar it-tisħiħ tas-sigurtà internazzjonali, fejn afferma mill-ġdid id-determinazzjoni tiegħu li jiġġieled kontra l-proliferazzjoni tal-armi ta’ qerda massiva u l-mezzi ta’ kunsinna tagħhom u ppromwova inizjattivi konkreti u realistiċi għad-diżarm li l-Unjoni ppreżentat lill-Assemblea Ġenerali tan-Nazzjonijiet Uniti.

               (4)

               Il-Kunsill tas-Sigurtà tan-Nazzjonijiet Uniti adotta b’mod unanimu r-Riżoluzzjoni 1540 (2004), li tiddeskrivi l-proliferazzjoni tal-armi ta’ qerda massiva u l-mezzi ta’ kunsinna tagħhom bħala theddida għall-paċi u s-sigurtà internazzjonali. Fit-12 ta’ Ġunju 2006, il-Kunsill adotta l-Azzjoni Konġunta 2006/419/PESK (1), u fl-14 ta’ Mejju 2008, il-Kunsill adotta l-Azzjoni Konġunta 2008/368/PESK (2), it-tnejn b’appoġġ għall-implimentazzjoni ta’ Riżoluzzjoni 1540 (2004) tal-Kunsill tas-Sigurtà tan-Nazzjonijiet Uniti u fil-qafas tal-implimentazzjoni tal-istrateġija tal-UE kontra l-Proliferazzjoni tal-Armi tal-Qerda Massiva.

               (5)

               Il-Kunsill tas-Sigurtà tan-Nazzjonijiet Uniti, imlaqqa’ fil-livell ta’ Kapijiet ta’ Stat u ta’ Gvern, adotta unanimament ir-Riżoluzzjoni 1887 (2009), li tirrisolvi li tfittex dinja aktar sigura għal kulħadd u li toħloq il-kondizzjonijiet għal dinja mingħajr armi nukleari, f’konformità mal-għanijiet tat-TNP, b’mod li jippromwovi l-istabbiltà internazzjonali, u abbażi tal-prinċipju tal-ogħla livell ta’ sigurtà għal kulħadd, u tappella lill-istati kollha li m’humiex parti għat-TNP biex jaċċedu għalih bħala Stati Parti li m’għandhomx armi nukleari, u lill-Istati Parti għat-TNP biex jikkonformaw bis-sħiħ mal-obbligi kollha tagħhom u jwettqu l-impenji tagħhom skont it-TNP u jikkooperaw sabiex il-Konferenza ta’ Reviżjoni tat-TNP tal-2010 tkun tista’ ssaħħaħ b’suċċess it-TNP u tistabbilixxi għanijiet realistiċi u li jitsgħu jinkisbu fit-tliet pilastri tat-TNP: non-proliferazzjoni, l-użi paċifiċi ta’ enerġija nukleari u d-diżarm.

               (6)

               Mill-2004, il-Kunsill adotta diversi Azzjonijiet Konġunti dwar appoġġ għall-attivitajiet tal-Aġenzija Internazzjonali għall-Enerġija Atomika (IAEA) fl-oqsma tas-sigurtà u l-verifika nukleari u fil-qafas tal-implimentazzjoni tal-istrateġija tal-UE kontra l-Proliferazzjoni tal-Armi ta’ Qerda Massiva, l-aktar reċentement l-Azzjoni Konġunta 2008/314/PESK (3).

               (7)

               Fit-8 ta’ Diċembru 2008, il-Kunsill adotta Konklużjonijiet tal-Kunsill dwar kontribut tal-UE ta’ mhux aktar minn EUR 25 miljun għall-istabbiliment ta’ bank ta’ karburant nukleari tal-IAEA.

               (8)

               Mill-2006, il-Kunsill adotta diversi Azzjonijiet Konġunti dwar appoġġ għal attivitajiet tal-Kummissjoni Preparatorja tal-Organizzazzjoni tat-Trattat dwar il-Projbizzjoni Komprensiva tal-Provi Nukleari sabiex jissaħħu l-kapaċitajiet tagħha ta’ monitoraġġ u verifika. Dawn jinkludu, l-aktar reċentement l-Azzjoni Konġunta 2008/588/PESK (4). Addizzjonalment il-Kunsill ippromwova d-dħul fis-seħħ u l-universalizzazzjoni bikrija tat-Trattat dwar il-Projbizzjoni Komprensiva tal-Provi Nukleari (CTBT).

               (9)

               Il-President tal-Istati Uniti laqqa’ Summit dwar is-Sigurtà Nukleari, fit-13 ta’ April 2010, biex isaħħaħ impenn lejn is-sigurtà nukleari globali, inkluż l-indirizzar tat-theddida tat-terroriżmu nukleari.

               (10)

               Il-Konferenza ta’ Reviżjoni u Estensjoni tal-1995 tal-Partijiet għat-TNP adottat deċiżjonijiet dwar l-estensjoni indefinita tat-TNP, dwar prinċipji u objettivi għan-non-proliferazzjoni u d-diżarm nukleari u dwar it-tisħiħ tal-proċess ta’ reviżjoni għat-TNP, u Riżoluzzjoni dwar il-Lvant Nofsani.

               (11)

               Il-Konferenza ta’ Reviżjoni tat-TNP tal-2000 adottat dokument finali.

               (12)

               Fil-25 ta’ April 2005, il-Kunsill adotta l-Pożizzjoni Komuni 2005/329/PESK rigward il-Konferenza ta’ Reviżjoni tal-2005 tal-Partijiet għat-Trattat dwar in-Non-Proliferazzjoni ta’ Armi Nukleari (5).

               (13)

               Il-Kumitat ta’ Tħejjija għall-Konferenza ta’ Reviżjoni tat-TNP tal-2010 kellu tliet sessjonijiet, mit-30 ta’ April sal-11 ta’ Mejju 2007 fi Vjenna, mit-28 ta’ April sad-9 ta’ Mejju 2008 f’Ġinevra u mill-4 sal-15 ta’ Mejju 2009 f’New York.

               (14)

               Fid-dawl tal-eżiti tal-Konferenza ta’ Reviżjoni tat-TNP tal-2000 u tal-Konferenza ta’ Reviżjoni tat-TNP tal-2005 u tad-diskussjonijiet fit-tliet sessjonijiet tal-Kumitat ta’ Tħejjija għall-Konferenza ta’ Reviżjoni tat-TNP tal-2010, u filwaqt li tinżamm preżenti s-sitwazzjoni attwali, huwa xieraq li jiġu aġġornati u żviluppati aktar l-objettivi stabbiliti fil-Pożizzjoni Komuni 2005/329/PESK, u l-inizjattivi mwettqa taħt it-termini tagħha,

         ADOTTA DIN ID-DEĊIŻJONI:
   Artikolu 1
   L-objettiv tal-Unjoni għandu jkun li jissaħħaħ ir-reġim internazzjonali ta’ non-proliferazzjoni nukleari billi jiġi promoss eżitu sostantiv u bbilanċjat tal-Konferenza ta’ Reviżjoni tal-2010 tal-Partijiet għat-Trattat dwar in-Non-Proliferazzjoni ta’ Armi Nukleari (TNP), sabiex jinkiseb progress tanġibbli u realistiku lejn l-għanijiet stabbiliti fit-TNP.
   Biex jinkiseb dan l-għan, l-Unjoni għandha timmira lejn il-promozzjoni b’mod partikolari tal-adozzjoni ta’ sensiela ta’ miżuri konkreti, effettivi, prammatiċi u konsenswali biex jitħaffu l-isforzi internazzjonali kontra l-proliferazzjoni, jitkompla d-diżarm u jiġi żgurat żvilupp responsabbli ta’ użi paċifiċi tal-enerġija nukleari minn pajjiżi li jixtiequ jiżviluppaw il-kapaċitajiet tagħhom f’dan il-qasam. Għal dan l-għan, l-Unjoni elaborat u ppreżentat lill- Konferenza ta’ Reviżjoni tat-TNP tal-2010 Dokument ta’ Ħidma dwar proposti tal-UE orjentati lejn il-futur rigward it-tliet pilastri tat-TNP (6), biex ikunu parti minn pjan ta’ azzjoni ambizzjuż li għandu jiġi adottat mill-Konferenza ta’ Reviżjoni tat-TNP tal-2010.
   Artikolu 2
   Fil-Konferenza ta’ Revizjoni tat-TNP tal-2010, l-Unjoni għandha taħdem, partikolarment, biex tiżgura li l-Istati Parti għat-TNP (minn hawn ‘il quddiem “l-Istati Parti”) jindirizzaw il-prijoritajiet li ġejjin:

               (1)

               affermazzjoni mill-ġdid mill-Istati Parti kollha tal-impenn tagħhom li jkunu konformi mal-obbligi tagħhom u li jilħqu l-għanjiet tat-TNP u lejn adeżjoni universali għat-TNP;

               (2)

               it-tisħiħ tal-implimentazzjoni tat-TNP permezz tal-adozzjoni ta’ sett ta’ miżuri konkreti, effettivi, prammatiċi u konsenswali biex jiġu intensifikati l-isforzi internazzjonali kontra l-proliferazzjoni, jitkompla d-diżarm u jiġi żgurat l-iżvilupp responsabbli ta’ użi paċifiċi tal-enerġija nukleari u jsir progress fl-implimentazzjoni tar-Riżoluzzjoni tat-TNP tal-1995 dwar il-Lvant Nofsani;

               (3)

               l-affermazzjoni mill-ġdid tal-impenn u l-enfasizzar tal-ħtieġa għall-progress konkret fil-kontroll tal-armi nukleari u l-proċessi ta’ diżarm, speċjalment permezz ta’ tnaqqis ġenerali fir-riżervi globali tal-armi nukleari, skont l-Artikolu VI tat-TNP, b’kont meħud tar-reponsabbiltà speċjali tal-istati li għandhom l-akbar ħażniet, u qbil dwar miżuri speċifiċi u bikrija, inkluż il-kisba tad-dħul fis-seħħ malajr tat-Trattat dwar il-Projbizzjoni Komprensiva tal-Provi Nukleari (CTBT) u l-bidu tan-negozjati fil-Konferenza dwar id-Diżarm dwar Trattat li jipprojbixxi l-produzzjoni ta’ materjal fissili għal armi nukleari jew oġġetti esplussivi nukleari oħra (FMCT) bħala passi indispensabbli lejn it-twettiq tal-obbligi u l-objettiv aħħari stabbilit fl-Artikolu VI tat-TNP;

               (4)

               it-tisħiħ tal-effikaċja u l-komprensività tar-reġim ta’ non-proliferazzjoni billi l-konklużjoni ta’ Ftehim Salvagwardji Komprensivi flimkien mal-Protokoll Addizzjonali ssir l-istandard ta’ verifika, skont l-Artikolu III tat-TNP;

               (5)

               it-tisħiħ tat-TNP permezz ta’ intendiment komuni tal-Istati parti dwar kif isir rispons b’mod effettiv għall-irtirar ta’ Stat Parti mit-TNP;

               (6)

               l-affermazzjoni tat-TNP, b’kont meħud tal-isfidi ta’ proliferazzjoni maġġuri attwali, b’mod partikolari fir-Repubblika Demokratika Popolari tal-Korea u r-Repubblika Iżlamika tal-Iran, permezz ta’ intendiment komuni tal-Istati Parti dwar kif isir ripons b’mod riżolut u effettiv għal każijiet ta’ nuqqas ta’ konformità;

               (7)

               il-firxa ta’ aċċettazzjoni u appoġġ għall-kunċett ta’ żvilupp responsabbli ta’ użi paċifiċi tal-enerġija nukleari fl-aħjar kondizzjonijiet ta’ sigurtà, sikurezza u non-proliferazzjoni u tal-approċċi multilaterali għaċ-ċiklu tal-karburant nukleari.

         Artikolu 3
   Għall-finijiet tal-objettiv stabbilit fl-Artikolu 1 u l-prijoritajiet definiti fl-Artikolu 2, l-Unjoni għandha:

               (a)

               tikkontribwixxi għal reviżjoni strutturata u bilanċata tal-operazzjoni tat-TNP fil-Konferenza ta’ Reviżjoni tat-TNP tal-2010, inkluża l-implimentazzjoni ta’ impenji meħuda mill-Istati Parti taħt it-TNP, kif ukoll l-identifikazzjoni ta’ oqsma u mezzi li permezz tagħhom għandu jinkiseb aktar progress fil-futur, b’mod partikolari bil-ħsieb tal-Konferenza ta’ Reviżjoni tat-TNP tal-2015;

               (b)

               tgħin biex jinbena kunsens abbażi tal-qafas stabbilit mit-TNP billi tappoġġa d-deċiżjonijiet u r-Riżoluzzjoni dwar il-Lvant Nofsani adottati fil-Konferenza ta’ Reviżjoni u Estensjoni tat-TNP tal-1995 u d-dokument finali tal-Konferenza ta’ Reviżjoni tat-TNP 2000, u għandha tieħu kont tas-sitwazzjoni attwali, u għandha tippromwovi, inter alia, il-kwistjonijiet essenzjali li ġejjin:

                           (1)

                           l-impenn ta’ sforzi għall preżervazzjoni tal-integrità tat-TNP u għat-tisħiħ tal-awtorità u l-implimentazzjoni tiegħu;

                           (2)

                           ir-rikonoxximent li t-TNP huwa strument multilaterali uniku u li ma jistax jiġi sostitwit għaż-żamma u r-rinfurzar tal-paċi, is-sigurtà u l-istabbiltà internazzjonali, minħabba li jistabbilixxi qafas legali għall-prevenzjoni tal-proliferazzjoni tal-armi nukleari u għal iktar żvilupp ta’ sistema ta’ verifika li tiggarantixxi li stati li m’għandhomx armi nukleari jużaw l-enerġija nukleari biss għall-finijiet paċifiċi, u li dan jirrappreżenta l-pedament fundamentali biex jitkompla d-diżarm nukleari f’konformità mal-Artikolu VI tiegħu, u element importanti fl-iżvilupp ulterjuri tal-applikazzjonijiet tal-enerġija nukleari għal użi paċifiċi, filwaqt li jiġi enfasizzat li t-TNP, bit-tliet pilastri tiegħu li jissaħħu reċiprokament, jirrappreżenta l-interessi tas-sigurtà konġunti tal-Istati Parti kollha;

                           (3)

                           l-enfasi tal-ħtieġa assoluta għall-konformità sħiħa mad-dispożizzjonijiet kollha tat-TNP mill-Istati Parti kollha;

                           (4)

                           l-enfasi tal-ħtieġa biex il-politiki u l-istrateġiji tal-Istati Parti jkunu konsistenti mad-dispożizzjonijiet tat-TNP;

                           (5)

                           il-ħidma lejn l-adeżjoni universali għat-TNP; l-appell lill-Istati kollha li mhumiex parti mit-TNP biex isiru Stati Parti mingħajr dewmien bħala Stati Parti li m’għandhomx armi nukleari u, sakemm jaderixxu għat-TNP, iżommu mat-termini tiegħu u jwiegħdu impenn għan-non-proliferazzjoni u għad-diżarm;

                           (6)

                           li jintlaqa’ b’mod pożittiv il-kontribut tas-soċjetà ċivili fil-promozzjoni tal-prinċipji u l-objettivi tat-TNP;

                     DIŻARM

                           (7)

                           l-affermazzjoni mill-ġdid tal-impenn għat-tfittxija ta’ dinja aktar sikura għal kulħadd u għall-ħolqien tal-kondizzjonijiet għal dinja mingħajr armi nukleari, skont l-għanijiet tat-TNP; bil-konvinzjoni li l-passi intermedji fit-triq lejn dan l-objettiv jistgħu wkoll jirrappreżentaw żidiet sinifikanti fis-sigurtà għal kulħadd;

                           (8)

                           li jintlaqa’ b’mod pożittiv, it-tnaqqis konsiderevoli, ta’ armi nukleari li saru mit-tmiem tal-Gwerra Bierda, inkluż minn żewġ Stati Membri tal-Unjoni l-enfasi tal-ħtieġa għal tnaqqis ġenerali fil-ħażniet nukleari bil-għan ta’ diżarm nukleari sistematiku, gradwali skont l-Artikolu VI tat-TNP, b’kont meħud tar-responsabbiltà speċjali tal-istati li għandhom l-akbar ħażniet; li f’dan il-kuntest, jintlaqgħu b’mod pożittiv, f’dan il-kuntest, in-negozjati dwar ftehim START ġdid bejn l-Istati Uniti u l-Federazzjoni Russa; li tiġi mtennija l-ħtieġa għal aktar progress fit-tnaqqis tal-ħażniet tagħhom u fit-tnaqqis tad-disponibbiltà operattiva tas-sistemi tagħhom ta’ armi nukleari għal-livell minimu meħtieġ;

                           (9)

                           fir-rigward ta’ armi nukleari mhux strateġiċi:

                                       (i)

                                       l-appell lill-Istati Parti kollha li għandhom tali armi, biex jinkluduhom fil-proċessi tagħhom ta’ kontroll tal-armi ġenerali u ta’ diżarm, bil-ħsieb tat-tnaqqis u l-eliminazzjoni verifikabbli u irreversibbli tagħhom;

                                       (ii)

                                       il-qbil dwar l-importanza ta’ aktar trasparenza u miżuri ta’ bini ta’ fiduċja sabiex jiġi avvanzat il-proċess ta’ diżarm nukleari;

                                       (iii)

                                       l-inkoraġġiment lill-Istati Uniti u l-Federazzjoni Russa biex ikomplu jiżviluppaw l-inizjattivi Presidenzjali unilaterali tal-1991/92 u biex jinkludu l-armi nukleari mhux strateġiċi fiċ-ċiklu li jmiss tat-tnaqqis bilaterali tal-armi nukleari tagħhom, li jwasslu għal limiti aktar baxxi għan-numri kemm tal-armi nukleari strateġiċi kif ukoll ta’ dawk mhux strateġiċi fil-ħażniet tagħhom;

                           (10)

                           ir-rikonoxximent tal-applikazzjoni tal-prinċipju tal-irriversibbiltà biex jiħu ggwidati l-miżuri kollha fil-qasam tad-diżarm nukleari u l-kontroll tal-armi, bħala kontribut għaż-żamma u r-rinfurzar tal-paċi, is-sigurtà u l-istabbiltà internazzjonali, waqt li jittieħed kont ta’ dawn il-kondizzjonijiet;

                           (11)

                           ir-rikonoxximent tal-importanza, mill-perspettiva ta’ diżarm nukleari, tal-programmi għall-qerda u l-eliminazzjoni tal-armi nukleari u tal-eliminazzjoni ta’ materjal fissili kif iddefinit taħt is-Sħubija Glonali tal-G8;

                           (12)

                           is-segwiment tal-isforzi biex jiġu żgurati l-verifikabbiltà, it-trasparenza u miżuri oħra ta’ bini ta’ fiduċja mill-enerġiji nukleari għall-appoġġ ta’ aktar progress fid-diżarm; li f’dan ir-rigward, tintlaqa’ b’mod pożittiv, it-trasparenza akbar murija minn xi stati tal-armi nukleari, inkluż minn żewġ Stati Membri tal-Unjoni, dwar l-armi nukleari li għandhom, u l-appell lil oħrajn biex jagħmlu l-istess;

                           (13)

                           l-affermazzjoni mill-ġdid ukoll tal-impenn għall-kontroll u d-diżarm ta’ armi nukleari bbażati fuq it-trattat u s-sottolinjar tal-ħtieġa li jiġġeddu l-isforzi multilaterali u li jiġu riattivati l-istrumenti multilaterali, b’mod partikolari l-Konferenza dwar id-Diżarm;

                           (14)

                           l-appell lill-istati biex jiffirmaw u jirratifikaw is-CTBT mingħajr dewmien u mingħajr kondizzjonijiet, b’mod partikolari l-istati li elenkati fl-Anness II tas-CTBT li għadhom m’għamlux dan, peress li s-CTBT jifforma parti essenzjali mid-diżarm nukleari u s-sistema ta’ non-proliferazzjoni u bil-ħsieb tad-dħul fis-seħħ tiegħu malajr kemm jista’ jkun; u li f’dan ir-rigward, jintlaqgħu b’mod pożittiv, l-impenji reċenti mill-Istati Uniti lejn ir-ratifika bikrija tas-CTBT;

                           (15)

                           sakemm jidħol fis-seħħ is-CTBT, isir appell lill-istati kollha biex isegwu moratorju dwar l-isplużjonijiet ta’ test nukleari, biex ma jieħdu ebda azzjoni kontrarja għall-obbligi u d-dispożizzjonijiet tas-CTBT u biex iżarmaw, malajr kemm jista’ jkun, il-faċilitajiet ta’ ttestjar nukleari kollha b’mod li jkun trasparenti u miftuħ għall-komunità internazzjonali; l-enfasi fuq l-importanza ta’ u li tintlaqa’ b’mod pożittiv, il-ħidma tal-Kummissjoni ta’ Tħejjija tal-Organizzazzjoni tas-CTBT, partikolarment fir-rigward tas-Sistema ta’ Monitoraġġ Internazzjonali;

                           (16)

                           li tintlaqa’ b’mod pożittivi l-adozzjoni b’kunsens fl-2009 tal-Programm ta’ Ħidma tal-Konferenza dwar id-Diżarm u, abbażi ta’ dan, l-appell għall-bidu immedjat u l-konklużjoni bikrija tan-negozjati dwar FMCT, abbażi tad-dokument CD/1299 tal-24 ta’ Marzu 1995 u l-mandat inkluż fih, kif maqbul fid-Deċiżjoni tad-29 ta’ Mejju 2009 tal-Konferenza dwar id-Diżarm għall-Istabbiliment ta’ Programm ta’ Ħidma għass-sessjoni tal-2009 (CD/1864)’

                           (17)

                           sakemm jidħol fis-seħħ FMCT, l-appell lill-Istati kollha kkonċernati biex jiddikjaraw u jsegwu moratorju immedjat fuq il-produzzjoni ta’ materjal fissili għal armi nukleari jew oġġetti esplussivi nukleari oħra, kif ukoll biex iżarmaw jew jikkonvertu għal użu mhux esplussiv biss il-faċilitajiet iddedikati għall-produzzjoni ta’ materjali fissili għall-armi nukleari; li tintlaqa’ b’mod pożittiv, l-azzjoni ta’ dawk mill-ħames stati, b’mod partikolari fl-Unjoni, li ordnaw il-moratorji rilevanti u żarmaw tali faċilitajiet;

                           (18)

                           l-appell lill-istati kollha kkonċernati biex jieħdu miżuri prattiċi adegwati sabiex jitnaqqas ir-riskju ta’ gwerra nukleari aċċidentali;

                           (19)

                           it-tkomplija tal-konsiderazzjoni tal-kwistjoni ta’ assigurazzjonijiet tas-sigurtà għall-Istati Parti li m’għandhomx armi nukleari;

                           (20)

                           l-appell lill-istati li għandhom armi nukleari biex jirriaffermaw l-assigurazzjonijiet eżistenti fil-qasam tas-sigurtà innotati mill-Kunsill tas-Sigurtà tan-Nazzjonijiet Uniti fir-Riżoluzzjoni 984 (1995), waqt li jkun rikonoxxut li tali assigurazzjonijiet fil-qasam tas-sigurtà jsaħħu s-sistema ta’ non-proliferazzjoni nukleari, u biex jiffirmaw u jirratifikaw il-protokolli rilevanti għat-Trattati li jistabbilixxu ż-żoni ħielsa mill-armi nukleari, stabbiliti wara l-konsultazzjonijiet meħtieġa skont il-linji gwida tal-Kummissjoni tan-Nazzjonijiet Uniti għad-Diżarm (UNDC) tal-1999, waqt li jkun rikonoxxut li assigurazzjonijiet fil-qasam tas-sigurtà bbażati fuq it-Trattati huma disponibbli għal tali żoni;

                           (21)

                           l-enfasi tal-ħtieġa li jiġu avvanzati l-proċessi ta’ kontroll u diżarm tal-armi ġenerali u appell għal aktar progress dwar l-aspetti kollha ta’ diżarm biex tissaħħaħ is-sigurtà globali;

                           (22)

                           il-ħidma għall-bidu ta’ konsultazzjonijiet dwar it-Trattat li jipprojbixxi missili sparati fuq l-art fuq distanza qasira u intermedja;

                           (23)

                           l-appell għal adeżjoni universali ma’, u l-implimentazzjoni effettiva tal-Kodiċi ta’ Kondotta tal-Aja kontra l-Proliferazzjoni tal-Missili Ballistiċi;

                           (24)

                           l-enfasi tal-importanza tal-adeżjoni universali u l-implimentazzjoni tal-Konvenzjoni dwar l-Armi Bijoloġiċi u Tossiniċi, il-Konvenzjoni dwar l-Armi Kimiċi u l-konvenzjonijiet, il-miżuri u l-inizjattivi li jikkontribwixxu għall-kontroll tal-armi konvenzjonali;

                           (25)

                           il-ħidma għar-riżoluzzjoni tal-problemi ta’ nuqqas ta’ stabbiltà u sigurtà reġjonali u tas-sitwazzjonijiet ta’ konflitt li spiss huma l-bażi ta’ programmi tal-armi.

                     NON-PROLIFERAZZJONI

                           (26)

                           ir-rikonoxximent li fis-snin reċenti seħħew sfidi kbar għall-proliferazzjoni nukleari, b’mod partikolari fir-Repubblika Demokratika Popolari tal-Korea u fir-Repubblika Iżlamika tal-Iran, u l-enfasi li l-komunità internazzjonali għandha tkun lesta tiffaċċjahom u l-enfasi tal-ħtieġa li ttieħed azzjoni determinata b’rispons għal dan;

                           (27)

                           l-enfasi tal-ħtieġa li jissaħħaħ ir-rwol tal-Kunsill tas-Sigurtà tan-Nazzjonijiet Uniti, bħala arbitru finali, sabiex ikun jista’ jieħu azzjoni adegwata fil-każ ta’ nuqqas ta’ konformità mal-obbligi tat-TNP, bi qbil mal-Istatut tal-Aġenzija Internazzjonali għall-Enerġija Atomika (IAEA), inkluża l-applikazzjoni ta’ salvagwardji;

                           (28)

                           il-ġbid tal-attenzjoni għall-implikazzjonijiet potenzjali għall-paċi u s-sigurtà internazzjonali ta’ irtirar mit-TNP; it-tħeġġiġ lill-komunità internazzjonali biex tirreaġixxi għal avviż ta’ rtirar u l-konsegwenzi tiegħu b’determinazzjoni u urġenza; l-enfasi tar-rekwiżit għall-Kunsill tas-Sigurtà tan-Nazzjonijiet Uniti li jaġixxi fil-pront u, b’mod partikolari, biex jiġi indirizzat mingħajr dewmien kwalunkwe avviż minn Stat Parti ta’ rtirar mit-TNP; it-tħeġġiġ lill-Istati Parti biex jippromwovu l-adozzjoni ta’ miżuri f’dan ir-rigward, inklużi l-arranġamenti għaż-żamma ta’ salvagwardji adegwati tal-IAEA dwar il-materjal, it-tagħmir, it-teknoloġiji u l-faċilitajiet nukleari kollha żviluppati għal għanijiet paċifiċi;

                           (29)

                           l-appell biex tiġi sospiża l-kooperazzjoni nukleari fejn l-IAEA ma tistax tipprovdi assigurazzjonijiet adegwati li programm nukleari ta’ stat hu mfassal esklussivament għal għanijiet paċifiċi, sa tali żmien meta l-IAEA tkun tista’ tipprovdi tali assigurazzjonijiet;

                           (30)

                           l-appell lill-istati kollha fir-reġjun biex jagħmlu progress lejn, inter alia, l-istabbiliment ta’ żona fil-Lvant Nofsani verifikabbli b’mod effettiv, ħielsa minn armi nukleari u armi oħra ta’ qerda massiva u s-sistemi ta’ kunsinna tagħhom u biex joqogħdu lura milli jieħdu miżuri li jipprekludu l-kisba ta’ dan l-objettiv; ir-rikonoxximent tal-importanza li jintlaħaq qbil dwar passi prattiċi konkreti bħala parti minn proċess, li jinvolvi lill-Istati kollha tar-reġjuni, immirati biex tiġi ffaċilitata l-implimentazzjoni tar-Riżoluzzjoni tal-1995 tat-TNP dwar il-Lvant Nofsani;

                           (31)

                           l-appell ukoll lill-Istati Parti kollha, u b’mod partikolari l-Istati Parti li għandhom armi nukleari biex jestendu l-kooperazzjoni tagħhom u biex jeżerċitaw l-isforzi kollha tagħhom lejn l-istabbiliment minn partijiet reġjonali ta’ żona fil-Lvant Nofsani verifikabbli b’mod effettiv, ħielsa minn armi nukleari u armi oħra ta’ qerda massiva u s-sistemi ta’ kunsinna tagħhom, f’konformità mar-Riżoluzzjoni tal-1995 tat-TNP dwar il-Lvant Nofsani;

                           (32)

                           peress li s-sigurtà fl-Ewropa hi marbuta mas-sigurtà fil-Meditterran, l-għoti ta’ prijorità għolja lill-implimentazzjoni tar-reġim ta’ non-proliferazzjoni nukleari f’dak ir-reġjun;

                           (33)

                           ir-rikonoxximent tal-importanza taż-żoni ħielsa mill-armi nukleari għall-paċi u s-sigurtà, abbażi ta’ arranġamenti volontarjament konklużi bejn l-Istati tar-reġjun ikkonċernat, b’konformità mal-linji gwida tal-1999 tal-UNDC;

                           (34)

                           l-enfasi tal-ħtieġa li jsir kollox possibbli għall-prevenzjoni tar-riskju ta’ terroriżmu nukleari, marbut mal-aċċess terroristiku possibbli għal armi jew materjali nukleari li jistgħu jintużaw fil-manifatturar ta’ tagħmir għat-tixrid radjoloġiku u, f’dan il-kuntest, l-enfasi tal-ħtieġa għal konformità mal-obbligi taħt ir-Riżoluzzjonijiet 1540(2004) u 1887 (2009) tal-Kunsill tas-Sigurtà tan-Nazzjonijiet Uniti u l-appell għas-sigurtà nukleari aħjar għas-sorsi ta’ radjuattività għolja;

                           (35)

                           l-appell lill-istati kollha li għadhom m’għamlux dan, biex jiffirmaw, jirratifikaw u jimplimentaw il-Konvenzjoni Internazzjonali għat-Trażżin ta’ Atti ta’ Terroriżmu Nukleari, bħala parti importanti tal-qafas legali internazzjonali biex jiġi indirizzat it-theddid tat-terroriżmu nukleari;

                           (36)

                           fid-dawl tat-theddid akbar tal-proliferazzjoni nukleari u t-terroriżmu, l-appoġġ għall-Inizjattiva ta’ Sħubija Globali tal-G8 u l-azzjoni tal-IAEA u mekkaniżmi multilaterali oħra f’dan ir-rigward, bħall-Inizjattiva ta’ Sigurtà mill-Proliferazzjoni, l-Inizjattiva Globali għall-Ġlieda kontra t-Terroriżmu Nukleari u l-Inizjattiva Globali għat-Tnaqqis tat-Theddid; li jintlaqgħu b’mod pożittiv l-objettivi ta’ sigurtà tas-Summit dwar is-Sigurtà Nukleari Globali;

                           (37)

                           ir-rikonoxximent li l-Ftehimiet ta’ Salvagwardji Komprensivi bi Protokolli Addizzjonali għandhom effett deterrenti fuq il-proliferazzjoni nukleari u jifformaw l-istandard ta’ verifika tal-preżent;

                           (38)

                           it-tkomplija tal-ħidma lejn l-universalizzazzjoni u t-tisħiħ tas-sistema ta’ salvagwardji tal-IAEA biex ikun żgurat il-kxif akbar tal-ksur tal-obbligi ta’ non-proliferazzjoni, b’mod partikolari permezz tal-adozzjoni u l-implimentazzjoni mill-istati kollha kkonċernati tal-Ftehim ta’ Salvagwardji Komprensivi flimkien mal-Protokoll Addizzjonali u, fejn rilevanti, il-Protokoll Rivedut għal Kwantitajiet Żgħar, u għal aktar tisħiħ tas-sistema ta’ salvagwardji;

                           (39)

                           il-ħidma għar-rikonoxximent mill-Konferenza ta’ Reviżjoni tat-TNP tal-2010 u l-Bord ta’ Gvernaturi tal-IAEA, li l-konklużjoni u l-implimentazzjoni ta’ Ftehim ta’ Salvagwardji Komprensivi flimkien ma’ Protokoll Addizzjonali huwa l-istandard ta’ verifika tal-preżent, skont l-Artikolu III tat-TNP;

                           (40)

                           l-enfasi tar-rwol uniku tal-IAEA fil-verifika tal-konformità tal-istati mal-impenji tagħhom ta’ non-proliferazzjoni nukleari;

                           (41)

                           l-enfasi ulterjuri tar-rwol importanti tal-IAEA biex tgħinhom, meta mitluba, biex itejbu s-sigurtà ta’ materjali u installazzjonijiet nukleari, u l-appell lill-istati biex jappoġġaw lill-IAEA;

                           (42)

                           ir-rikonoxximent tal-importanza ta’ kontrolli effettivi adegwati fuq l-esportazzjonijiet, f’konformità mar-Riżoluzzjonijiet 1540 (2004) u 1887 (2009) tal-Kunsill tas-Sigurtà tan-Nazzjonijiet Uniti u skont il-paragrafu 2 tal-Artikolu III tat-TNP;

                           (43)

                           l-implimentazzjoni, fil-livell nazzjonali, ta’ kontrolli effettivi fuq l-esportazzjoni, it-tranżitu, it-trażbord u r-riesportazzjoni, inklużi liġijiet u regolamenti adatti għal dak l-għan, u l-isforzi riżoluti internazzjonali u nazzjonali għall-ġlieda kontra l-finanzjament ta’ proliferazzjoni u għall-kontroll tal-aċċess għal trasferimenti intanġibbli tat-teknoloġija;

                           (44)

                           il-promulgazzjoni ta’ sanzjonijiet kriminali effettivi kontra atti ta’ proliferazzjoni bħala deterrent għall-esportazzjoni, it-tranżitu, is-sensar, it-traffikar u l-finanzjament relatat, b’konformità mar-Riżoluzzjoni 1540 (2004) tal-Kunsill ta’ Sigurtà tan-Nazzjonijiet Uniti;

                           (45)

                           l-inkoraġġiment lill-Kumitat ta’ Zangger u l-Grupp ta’ Fornituri Nukleari (NSG) biex jikkondividu l-esperjenza tagħhom dwar il-kontrolli fuq l-esportazzjoni, biex l-istati kollha jkunu jistgħu jgawdu mill-arranġamenti tal-Kumitat ta’ Zangger u l-linji gwida tal-NSG u l-implimentazzjoni tagħhom;

                           (46)

                           l-indikar tal-ħtieġa għall-finalizzar f’data bikrija tat-tisħiħ tal-linji gwida tal-NSG, b’mod partikolari dwar il-kontrolli msaħħa fuq teknoloġiji ta’ arrikiment u riproċċessar, u għall-ħidma fl-NSG biex l-adernza għall-Protokoll Addizzjonali ssir kondizzjoni għall-provvista nukleari;

                           (47)

                           l-appell lill-Istati Parti għall-Konvenzjoni dwar il-Protezzjoni Fiżika ta’ Materjal Nukleari biex jirratifikaw malajr kemm jista’ jkun l-Emenda għall-Konvenzjoni, sabiex jitħaffef id-dħul fis-seħħ tagħha;

                           (48)

                           l-inkoraġġiment tal-iżvilupp ta’ teknoloġiji reżistenti għall-proliferazzjoni u favur is-salvagwardji;

                     UŻI PAĊIFIĊI TAL-ENERĠIJA NUKLEARI

                           (49)

                           ir-rikonoxximent tad-dritt tal-Istati Parti għal użu ta’ enerġija nukleari għal finijiet paċifiċi, skont l-Artikolu IV tat-TNP, b’kont meħud debitu tal-Artikoli I, II u III tiegħu, inter alia, fil-qasam tal-produzzjoni tal-elettriku, l-industrija, is-saħħa u l-agrikoltura;

                           (50)

                           l-impenn kontinwu biex ikun żgurat żvilupp responsabbli ta’ użijiet paċifiċi tal-enerġija nukleari fl-aħjar kondizzjonijiet ta’ sigurtà, sikurezza u non-proliferazzjoni;

                           (51)

                           f’dak ir-rigward, l-inkoraġġiment tal-Istati Parti għat-TNP biex jaffermaw mill-ġdid u jkunu konformi mal-prinċipji u l-istandards li jirregolaw l-iżvilupp responsabbli tal-użijiet paċifiċi tal-enerġija nukleari;

                           (52)

                           is-sottolinjar tal-importanza ta’ koperazzjoni internazzjonali kontinwa sabiex jissaħħu s-sigurtà nukleari, l-amministrazzjoni sikura tal-iskart, il-protezzjoni radjoloġika u r-responsabbiltà nukleari ċivili u l-appell lill-istati li għadhom m’għamlux dan biex jaċċetaw il-konvenzjonijiet rilevanti kollha malajr kemm jista’ jkun u jimplimentaw b’mod sħiħ l-impenji segwenti;

                           (53)

                           l-appoġġ għall-isforzi nazzjonali, bilaterali u internazzjonali għat-taħriġ tal-forza tax-xogħol bil-ħiliet neċessarja meħtieġa biex ikun żgurat l-iżvilupp responsabbli tal-użijiet paċifiċi tal-enerġija nukleari taħt l-aħjar kondizzjonijiet ta’ sigurtà, sikurezza u non-proliferazzjoni;

                           (54)

                           il-konvinzjoni soda kontinwa dwar il-benefiċċji tal-approċċi multilaterali għaċ-ċiklu tal-karburant nukleari, li fih il-mekkaniżmi ta’ assigurazzjoni, waħedhom jew flimkien ma’ mekkaniżmi komplimentari oħra, m’għandhomx jaġixxu biex ifixklu s-suq eżistenti li jiffunzjona tajjeb, u għandhom jindirizzaw l-użijiet paċifiċi korretti tal-enerġija nukleari billi jipprovdu sigurtà tal-provvista tal-karburant nukleari għall-pajjiżi li qed jiżviluppaw programm nukleari fl-aħjar kondizzjonijiet ta’ sigurtà, sikurezza u non-proliferazzjoni;

                           (55)

                           ir-rikonoxximent li diversi inizjattivi, inkluż l-istabbiliment ta’ bank tal-Uranju b’Konċentrazzjoni Baxxa taħt il-kontroll tal-IAEA, jistgħu jipprovdu mekkaniżmi ta’ appoġġ (back-up) lill-pajjiżi interessati u jiffaċilitaw soluzzjonijiet multilaterali dewwiema;

                           (56)

                           l-inkoraġġiment u l-involviment fi djalogu ulterjuri u konsultazzjoni biex jiġu ċċarati kwistjonijiet pendenti u biex jiżdied l-appoġġ għall-kunċett ta’ approċċi multilaterali għaċ-ċiklu tal-karburant nukleari;

         Artikolu 4
   L-azzjoni meħuda mill-Unjoni għall-finijiet tal-Artikoli 1, 2 u 3 għandha tinkludi:

               (a)

               protesti (demarches) fir-rigward tal-Istati Parti, u, fejn adatt, fir-rigward tal-istati mhux parti għat-TNP, biex jitħeġġeġ l-appoġġ tagħhom għall-objettivi mniżżla fl-Artikoli 1, 2 u 3 għal din id-Deċiżjoni;

               (b)

               il-kisba ta’ qbil mill-Istati Membri dwar abbozzi ta’ proposti dwar kwistjonijiet sostantivi għal preżentazzjoni f’isem l-Unjoni għall-konsiderazzjoni mill-Istati Parti u li jistgħu jifformaw il-bażi għal deċiżjonijiet tal-Konferenza ta’ Reviżjoni tat-TNP tal-2010;

               (c)

               dikjarazzjonijiet mill-Unjoni fid-Dibattitu Ġenerali u fid-dibattiti fit-tliet Kumitati Ewlenin u l-Korpi Sussidjarji tagħhom tal-Konferenza ta’ Reviżjoni tat-TNP tal-2010.

         Artikolu 5
   Din id-Deċiżjoni għandu jkollha effett fid-data tal-adozzjoni tagħha.
   Artikolu 6
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Brussell, id-29 ta’ Marzu 2010.

            Għall-Kunsill

            Il-President

         E. ESPINOSA

      (1)  ĠU L 294M, 25.10.2006, p. 223.

      (2)  ĠU L 127, 15.5.2008, p. 78.

      (3)  ĠU L 107, 17.4.2008, p. 62.

      (4)  ĠU L 189, 17.7.2008, p. 28.

      (5)  ĠU L 159M, 13.6.2006, p. 388.

      (6)  NPT/CONF.2010/PC.III/WP.26.


title: Deċiżjoni tal-Kunsill tal- 15 ta' Mejju 2006 li taħtar membru Litwan tal-Kumitat Ekonomiku u Soċjali Ewropew

text:
               25.10.2006

               MT

               Il-Ġurnal Uffiċjali ta’ l-Unjoni Ewropea

               93

         DEĊIŻJONI TAL-KUNSILL
   tal-15 ta' Mejju 2006
   li taħtar membru Litwan tal-Kumitat Ekonomiku u Soċjali Ewropew
   (2006/358/KE, Euratom)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 259 tiegħu,
   Wara li kkunsidra t-Trattat li jistabbilixxi l-Komunità Ewropea ta' l-Enerġija Atomika, u b'mod partikolari l-Artikolu 167 tiegħu,
   Wara li kkunsidra d-Deċiżjoni tal-Kunsill 2002/758/KE tas-17 ta' Settembru 2002 li taħtar il-membri tal-Kumitat Ekonomiku u Soċjali għall-perjodu mill-21 ta' Settembru 2002 sa l-20 ta' Settembru 2006 (1),
   Wara li kkunsidra n-nomina preżentata mill-Gvern Litwan,
   Wara li kiseb l-opinjoni tal-Kummissjoni Ewropea,
   Billi:
   Sar vakanti post ta' membru Litwan fil-Kumitat imsemmi hawn fuq wara r-riżenja tas-Sur Rolandas DOMEIKA,
   IDDEĊIEDA KIF ĠEJ:
   Artikolu 1
   Is-Sinjura Jovita MOTIEJŪNIENĖ hija b'dan maħtura membru fil-Kumitat Ekonomiku u Soċjali minflok is-Sur Rolandas DOMEIKA, għaż-żmien li jifdal tal-mandat ta' dan ta' l-aħħar, jiġifieri sa l-20 ta' Settembru 2006.
   Artikolu 2
   Din id-Deċiżjoni għandha jkollha effett fil-jum ta' l-adozzjoni tagħha.

      Magħmul fi Brussell, nhar il-15 ta' Mejju 2006.

            Għall-Kunsill

            Il-President

         U. PLASSNIK

      (1)  ĠU L 253, 21.9.2002, p. 9.


title: Deċiżjoni tal-Kunsill (PESK) 2015/203 tad- 9 ta' Frar 2015 b'appoġġ għall-proposta tal-Unjoni għal Kodiċi ta' Kondotta internazzjonali għal attivitajiet fl-ispazju extra -atmosferiku bħala kontribut għal miżuri ta' trasparenza u bini tal-fiduċja f'attivitajiet fl-ispazju extra -atmosferiku

text:
                  10.2.2015

                  MT

                  Il-Ġurnal Uffiċjali tal-Unjoni Ewropea

                  L 33/38

         DEĊIŻJONI TAL-KUNSILL (PESK) 2015/203
         tad-9 ta' Frar 2015
         b'appoġġ għall-proposta tal-Unjoni għal Kodiċi ta' Kondotta internazzjonali għal attivitajiet fl-ispazju extra-atmosferiku bħala kontribut għal miżuri ta' trasparenza u bini tal-fiduċja f'attivitajiet fl-ispazju extra-atmosferiku
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikolu 28 tiegħu,
         Wara li kkunsidra l-proposta mir-RGħ tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     L-attivitajiet fl-ispazju qed jespandu u l-importanza tagħhom hija kruċjali. L-ispazju huwa riżorsa għall-Istati kollha fid-dinja. Dawk li għad m'għandhomx attivitajiet fl-ispazju jistgħu jkollhom fil-futur. Għalhekk, l-Unjoni tikkunsidra li t-tisħiħ tas-sigurtà tal-attivitajiet fl-ispazju extra-atmosferiku huwa objettiv importanti li ser jikkontribwixxi għall-iżvilupp u s-sigurtà tal-Istati. Dan l-objettiv huwa parti mill-politika tal-Unjoni dwar l-ispazju.

                     (2)

                     Fit-12 ta' Diċembru 2003, il-Kunsill Ewropew adotta Strateġija Ewropea ta' Sigurtà li tidentifika sfidi u theddid globali, u li ssejjaħ għal ordni internazzjonali bbażata fuq id-dritt u fuq multilateraliżmu effettiv u istituzzjonijiet internazzjonali li jiffunzjonaw tajjeb.

                     (3)

                     L-Istrateġija Ewropea ta' Sigurtà tirrikonoxxi l-Karta tan-Nazzjonijiet Uniti bħala l-qafas fundamentali għar-relazzjonijiet internazzjonali u titkellem favur it-tisħiħ tan-Nazzjonijiet Uniti (NU) u li tiġi ekwipaġġata biex tissodisfa r-responsabbiltajiet tagħha u taġixxi b'mod effettiv. L-Unjoni taħdem biex ikun hemm grad għoli ta' kooperazzjoni fl-oqsma kollha ta' relazzjonijiet internazzjonali, sabiex, fost l-oħrajn, iżżomm il-paċi, tipprevjeni l-konflitti u ssaħħaħ is-sigurtà internazzjonali, f'konformità mal-għanijiet u l-prinċipji tal-Karta tan-Nazzjonijiet Uniti.

                     (4)

                     L-Unjoni tinsab impenjata għall-iżvilupp u l-implimentazzjoni ta' miżuri ta' trasparenza u ta' bini ta' fiduċja, bħala mezz biex tinkiseb sigurtà msaħħa tal-ispazju. L-Unjoni hija wkoll partikolarment sensittiva għall-kwistjoni tar-riskji maħluqa minn residwi spazjali, irrispettivament mill-oriġini tagħhom, li huma ta' ħsara għal attivitajiet fil-preżent u fil-futur.

                     (5)

                     Fit-18 ta' Settembru 2007, fit-tweġiba tagħha għar-riżoluzzjoni 61/75 tal-Assemblea Ġenerali tan-NU tas-6 ta' Diċembru 2006, l-Unjoni introduċiet il-proposta tagħha għal Kodiċi ta' Kondotta internazzjonali għal attivitajiet fl-ispazju extra-atmosferiku (“il-Kodiċi ta' Kondotta”) u tat bidu għal konsultazzjonijiet biex tippromwovi l-iżvilupp ta' abbozz preliminari.

                     (6)

                     Fil-Konklużjonijiet tiegħu tat-8-9 ta' Diċembru 2008, il-Kunsill tal-Unjoni Ewropea appoġġa l-ewwel abbozz għal Kodiċi ta' Kondotta internazzjonali, li fih jipparteċipaw Stati fuq bażi volontarja, u li inkluda miżuri ta' trasparenza u ta' bini tal-fiduċja, bħala bażi għall-konsultazzjonijiet ma' Stati terzi ewlenin li għandhom attivitajiet fl-ispazju extra-atmosferiku jew li għandhom interessi f'attivitajiet fl-ispazju extra-atmosferiku, bil-għan li jinkiseb test li jkun aċċettabbli għall-ikbar għadd ta' Stati.

                     (7)

                     Fis-27 ta' Settembru 2010, il-Kunsill tal-Unjoni Ewropea ta mandat lir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ) għal konsultazzjonijiet ulterjuri u usa' abbażi ta' verżjoni riveduta tal-abbozz ta' Kodiċi ta' Kondotta prodott mill-Unjoni fid-dawl ta' konsultazzjonijiet ma' Stati interessati.

                     (8)

                     Il-proposta tal-Unjoni għal abbozz ta' Kodiċi ta' Kondotta ġie ppreżentat formalment lill-komunità internazzjonali fi Vjenna fil-5 ta' Ġunju 2012. Sussegwentement inbeda proċess ta' konsultazzjonijiet b'data miftuħa ta' għeluq (OEC, open-ended consultations) dwar l-abbozz tal-Kodiċi ta' Kondotta, bil-għan li tiżdied it-trasparenza u l-inklużività tal-proċess. Saru tliet ċikli ta' konsultazzjonijiet, l-aħħar tnejn dwar il-verżjonijiet riveduti tal-Kodiċi ta' Kondotta: fis-16-17 ta' Mejju 2013 fi Kiev, fl-20-22 ta' Novembru 2013 f'Bangkok u, fl-aħħar nett, fis-27-28 ta' Mejju 2014 fil-Lussemburgu. Kull waħda minn dawk il-laqgħat attendew għaliha parteċipanti minn aktar minn 60 Stat, u b'kollox kien hemm parteċipanti minn aktar minn 80 Stat.

                     (9)

                     Fi tmiem l-OEC li saru fil-Lussemburgu fis-27-28 ta' Mejju 2014, il-President ikkonkluda li l-proċess ta' tliet ċikli tal-OEC li saru mis-Servizz Ewropew għall-Azzjoni Esterna (SEAE) bl-involviment tal-Istitut tan-Nazzjonijiet Uniti għar-Riċerka dwar id-Diżarm (UNIDIR) fl-2013-2014 kellhom rwol importanti fl-iżvilupp ta' fehim reċiproku aħjar ta' pożizzjonijiet u ta' kwistjonijiet ta' tħassib fost l-Istati parteċipanti. Bosta mill-parteċipanti fil-Lussemburgu esprimew xewqa kbira li l-proċess jitmexxa minn fażi ta' konsultazzjoni għal fażi ta' negozjati, li fiha l-abbozz ta' test tal-Kodiċi ta' Kondotta, żviluppat fil-proċess tal-OEC, li għalih ikkontribwew ħafna Stati u li baqa' miftuħ għal aktar bidliet, għandu jservi bħala l-bażi għal negozjati multilaterali fil-ġejjieni. Għadd ta' parteċipanti fil-proċess tal-OEC kienu indikaw il-ħtieġa għal xi għamla ta' approvazzjoni tan-NU. Wara l-OEC li saru fil-Lussemburgu, l-Unjoni impenjat ruħha li tipproduċi abbozz ta' test ġdid tal-Kodiċi ta' Kondotta u indikat ir-rieda tagħha li tirrifletti u tikkonsulta dwar kif tista' tkompli tappoġġa ulterjorment in-negozjati multilaterali tal-ġejjieni, kif ukoll is-sottoskrizzjoni għall-Kodiċi ta' Kondotta futur u l-implimentazzjoni tiegħu.

                     (10)

                     Id-Deċiżjoni tal-Kunsill 2012/281/PESK (1), implimentata mill-UNIDIR, kienet strumentali fl-appoġġ tagħha għal dak il-proċess. Hija ppermettiet id-disseminazzjoni ta' informazzjoni, l-iskambju ta' fehmiet u l-bini tal-kapaċitajiet tal-partijiet interessati fil-Kodiċi ta' Kondotta, u rriżultat f'sensibilizzazzjoni u fehim akbar tal-Kodiċi ta' Kondotta. L-attivitajiet ewlenin taħt dik id-Deċiżjoni kienu seminars reġjonali (Kuala Lumpur, Diċembru 2012; Addis Ababa, Marzu 2013; Mexico City, Ġunju 2013; Astana, Ottubru 2013) u l-laqgħat multilaterali msemmijin hawn fuq fi Vjenna (Ġunju 2012), fi Kiev (Mejju 2013), f'Bangkok (Novembru 2013) u fil-Lussemburgu (Mejju 2014) li servew bħala pjattaforma biex il-Kodiċi ta' Kondotta jiġi ppreżentat u diskuss internazzjonalment u biex jintwera l-impenn tal-Unjoni għal proċess trasparenti u inklużiv.

                     (11)

                     Fl-“Istudju dwar miżuri ta' trasparenza u ta' bini tal-fiduċja fir-rigward tal-ispazju extra-atmosferiku” tiegħu tat-12 ta' Lulju 2013, il-Grupp ta' Esperti Governattivi (GGE), stabbilit mis-Segretarjat Ġenerali tan-NU skont ir-Riżoluzzjoni tal-Assemblea Ġenerali 65/68, innota l-preżentazzjoni tal-Kodiċi ta' Kondotta mill-Unjoni, kif ukoll l-OEC li saru fi Kiev. Fil-konklużjonijiet u r-rakkomandazzjonijiet tal-istudju tiegħu, il-GGE approva l-isforzi biex jitwettqu l-impenji politiċi, bħal kodiċi ta' kondotta multilaterali sabiex jitħeġġu azzjonijiet responsabbli fl-ispazju extra-atmosferiku u l-użu paċifiku tiegħu.

                     (12)

                     Fil-5 ta' Diċembru 2013, l-Assemblea Ġenerali tan-NU adottat b'kunsens ir-Riżoluzzjoni A/RES/68/50 dwar miżuri ta' trasparenza u ta' bini ta' fiduċja f'attivitajiet fl-ispazju extra-atmosferiku, filwaqt li laqgħet ir-rapport tas-Segretarju Ġenerali tan-NU li fih l-istudju tal-GGE u nnotat il-preżentazzjoni mill-Unjoni tal-abbozz tal-Kodiċi ta' Kondotta. Dik ir-Riżoluzzjoni tkompli tħeġġeġ lill-Istati Membri tan-NU biex janalizzaw u jimplimentaw il-miżuri ta' trasparenza u ta' bini ta' fiduċja (TCBMs, transparency and confidence building measures) proposti mill-GGE u titlob lis-Segretarju Ġenerali biex jiċċirkola r-rapport lill-entitajiet u l-organizzazzjonijiet rilevanti tan-NU sabiex ikunu jistgħu jassistu fl-implimentazzjoni effettiva tal-konklużjonijiet u r-rakkomandazzjonijiet li jinsabu fir-rapport. L-entitajiet u l-organizzazzjonijiet rilevanti tan-NU huma mħeġġa wkoll biex jikkoordinaw dwar kwistjonijiet relatati mar-rakkomandazzjonijiet li jinsabu fir-rapport.

                     (13)

                     Filwaqt li jiġi kkunsidrat il-momentum miksub fil-proċess tal-OEC mmexxija mill-Unjoni dwar l-abbozz tal-Kodiċi ta' Kondotta u x-xewqa ta' sħab internazzjonali li l-Unjoni tkompli tmexxi dan il-proċess lejn l-adozzjoni finali tal-Kodiċi ta' Kondotta u tipprovdi mezzi għall-implimentazzjoni tiegħu immedjatament wara l-adozzjoni, l-appoġġ għall-proċess, li nbeda b'suċċess taħt id-Deċiżjoni 2012/281/PESK, għandu jkompli fuq il-bażi ta' Deċiżjoni ġdida tal-Kunsill.

                     (14)

                     Id-Deċiżjoni ġdida tal-Kunsill għandha tappoġġa aktar ħidma biex jissaħħaħ l-għarfien dwar it-TCBMs f'attivitajiet fl-ispazju extra-atmosferiku, inkluża l-proposta għal Kodiċi ta' Kondotta internazzjonali, kif ukoll negozjati dwar il-Kodiċi ta' Kondotta u l-adozzjoni formali tiegħu, waqt li tista' tingħata għajnuna għall-implimentazzjoni tal-Kodiċi ta' Kondotta u l-punt ta' kuntatt tiegħu permezz ta' Deċiżjoni futura tal-Kunsill.

                     (15)

                     L-Uffiċċju tan-Nazzjonijiet Uniti għall-Affarijiet ta' Diżarm (UNODA) u l-UNIDIR għandhom jiġu fdati mill-Kunsill bl-implimentazzjoni teknika ta' din id-Deċiżjoni. Filwaqt li l-UNODA diġà għandu rwol ewlieni fl-implimentazzjoni tar-rakkomandazzjonijiet fir-rapport tal-2013 mill-GGE tan-NU dwar it-TCBMs f'attivitajiet fl-ispazju extra-atmosferiku, l-UNIDIR ser ikun f'pożizzjoni li juża l-esperjenza miksuba f'attivitajiet ta' sensibilizzazzjoni reġjonali taħt id-Deċiżjoni 2012/281/PESK,

               ADOTTA DIN ID-DEĊIŻJONI:

            Artikolu 1
            Sabiex tappoġġa l-proposta tagħha għal Kodiċi ta' Kondotta internazzjonali għal attivitajiet fl-ispazju extra-atmosferiku (“il-Kodiċi ta' Kondotta”) bħala kontribut għall-ħolqien ta' TCBMs f'attivitajiet fl-ispazju extra-atmosferiku f'konformità mar-Riżoluzzjoni tal-Assemblea Ġenerali tan-NU A/RES/68/50, l-Unjoni ssegwi l-objettiv li ġej:

                        —

                        bl-użu tal-esperjenza miksuba taħt id-Deċiżjoni 2012/281/PESK, tkompli tmexxi l-proċess multilaterali dwar il-proposta għal Kodiċi ta' Kondotta internazzjonali għal attivitajiet fl-ispazju extra-atmosferiku, waqt li tinvolvi l-Istati interessati kollha b'mod inklużiv u trasparenti bil-għan li tibni l-aktar kunsens wiesa' possibbli dwar l-abbozz tal-Kodiċi ta' Kondotta bil-ħsieb tal-adozzjoni tiegħu mill-komunità internazzjonali.

            Artikolu 2

               1.   Il-proġetti li għandhom jiġu appoġġati mill-Unjoni għandhom ikopru l-attivitajiet speċifiċi li ġejjin:

                           (a)

                           ikomplu jsaħħu s-sensibilizzazzjoni, l-għarfien u l-fehim tal-proposta għal Kodiċi ta' Kondotta internazzjonali u l-proċess immexxi mill-Unjoni;

                           (b)

                           ikomplu jipprovdu qafas għall-proċess multilaterali dwar il-proposta għal Kodiċi ta' Kondotta internazzjonali għal attivitajiet fl-ispazju extra-atmosferiku, li jippermetti lill-komunità internazzjonali tkompli timpenja ruħha bil-għan li tibni l-aktar kunsens wiesa' possibbli għall-adozzjoni tal-Kodiċi ta' Kondotta, permezz ta' laqgħat multilaterali ta' sostenn għal negozjati dwar l-abbozz ta' Kodiċi ta' Kondotta, kif ukoll għall-adozzjoni formali tiegħu.

               2.   Il-proġetti u l-attivitajiet speċifiċi huma deskritti fid-dettall fl-Anness.

            Artikolu 3

               1.   Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ) għandu jkun responsabbli għall-implimentazzjoni ta' din id-Deċiżjoni.

               2.   L-implimentazzjoni teknika tal-proġetti msemmija fl-Artikolu 2 għandha ssir mill-Uffiċċju tan-Nazzjonijiet Uniti għall-Affarijiet ta' Diżarm (UNODA) u l-Istitut tan-Nazzjonijiet Uniti għar-Riċerka dwar id-Diżarm (UNIDIR), kif speċifikat fl-Anness. L-UNODA u l-UNIDIR għandhom iwettqu dawn il-kompiti taħt ir-responsabbiltà tar-RGħ. Għal dak il-għan, ir-RGħ għandu jidħol fl-arranġamenti meħtieġa mal-UNODA u l-UNIDIR.

            Artikolu 4

               1.   L-ammont ta' referenza finanzjarja għall-implimentazzjoni tal-miżuri msemmija fl-Artikolu 1 għandu jkun ta' EUR 1 274 398,85. It-total stmat tal-baġit għall-proġett kollu għandu jkun ta' EUR 1 475 955,15, li għandu jiġi pprovdut permezz ta' ko-finanzjament mill-UNODA u l-UNIDIR.

               2.   L-infiq iffinanzjat mill-ammont stipulat fil-paragrafu 1 għandu jkun amministrat f'konformità mal-proċeduri u r-regoli tal-Unjoni applikabbli għall-baġit ġenerali tal-Unjoni.

               3.   Il-Kummissjoni għandha tissorvelja l-implimentazzjoni korretta tal-kontribuzzjoni tal-Unjoni msemmija fil-paragrafu 1. Għal dan il-għan, hija għandha tikkonkludi ftehimiet ta' finanzjament mal-UNODA u l-UNIDIR. Il-ftehimiet għandhom jistipulaw li l-UNODA u l-UNIDIR għandhom jiżguraw li l-viżibbiltà tal-kontribuzzjoni tal-Unjoni tkun adatta għad-daqs tagħha.

               4.   Il-Kummissjoni għandha tagħmel ħilitha biex tikkonkludi l-ftehimiet ta' finanzjament imsemmijin fil-paragrafu 3 malajr kemm jista' jkun wara d-dħul fis-seħħ ta' din id-Deċiżjoni. Hija għandha tinforma lill-Kunsill u lir-RGħ dwar kwalunkwe diffikultà fil-proċess u dwar id-data tal-konklużjoni tal-ftehim ta' finanzjament fi żmien ġimagħtejn mill-iffirmar.

            Artikolu 5

               1.   Ir-RGħ għandu jirrapporta lill-Kunsill dwar l-implimentazzjoni ta' din id-Deċiżjoni abbażi ta' rapporti regolari li għandhom jitħejjew mill-UNODA u l-UNIDIR. Dawk ir-rapporti għandhom jiffurmaw il-bażi għall-evalwazzjoni mill-Kunsill.

               2.   Il-Kummissjoni għandha tipprovdi informazzjoni dwar l-aspetti finanzjarji tal-implimentazzjoni tal-proġetti msemmijin fl-Artikolu 2.

            Artikolu 6

               1.   Din id-Deċiżjoni għandha tidħol fis-seħħ fil-jum tal-adozzjoni tagħha.

               2.   Hija għandha tiskadi 24 xahar wara l-konklużjoni tal-ftehimiet ta' finanzjament rilevanti msemmija fl-Artikolu 4(3), jew sitt xhur wara d-data tal-adozzjoni tagħha jekk l-ebda ftehim ta' finanzjament ma jkun ġie konkluż f'dan il-perijodu.

            Magħmul fi Brussll, id-9 ta' Frar 2015.

                  Għall-Kunsill

                  Il-President

               F. MOGHERINI

            (1)  Deċiżjoni tal-Kunsill 2012/281/PESK tad-29 ta' Mejju 2012 fil-qafas tal-Istrateġija Ewropea ta' Sigurtà b'appoġġ għall-proposta tal-Unjoni għal Kodiċi ta' Kondotta Internazzjonali għall-Attivitajiet fl-Ispazju Extra-atmosferiku (ĠU L 140, 30.5.2012, p. 68).

            ANNESS
            1.   Qafas Ġenerali u Objettivi

            L-assi spazjali, operati minn għadd dejjem jiżdied ta' entitajiet governattivi u mhux governattivi, joffru lid-dinja benefiċċji enormi li wieħed ma kienx jimmaġina ftit għexieren ta' snin ilu. Illum dawn il-benefiċċji huma akkumpanjati minn sfidi sinifikanti li jirriżultaw minn residwi orbitali perikolużi u b'hekk il-potenzjal ta' kolliżjonijiet distruttivi, l-iffullar ta' satelliti f'orbita ġeostazzjonarja, is-saturazzjoni dejjem tikber tal-ispettru tar-radju-frekwenza, kif ukoll it-theddida ta' interruzzjoni bi skop. Dawn l-isfidi jirrikjedu l-involviment serju tal-Istati kollha biex jiġu żgurati aktar sikurezza u sigurtà fl-ispazju extra-atmosferiku.
            Wara r-riżoluzzjonijiet 61/75 tas-6 ta' Diċembru 2006 u 62/43 tal-5 ta' Diċembru 2007 tal-Assemblea Ġenerali tan-NU dwar miżuri ta' trasparenza u ta' bini tal-fiduċja f'attivitajiet fl-ispazju extra-atmosferiku u bi tweġiba għat-talba tas-Segretarju Ġenerali tan-NU lill-membri tan-NU għal “proposti konkreti” dwar TCBMs, f'Settembru 2007 l-Unjoni introduċiet il-proposta għal Kodiċi ta' Kondotta volontarju. Inbdew konsultazzjonijiet inizjali ma' Stati terzi u l-ewwel abbozz ta' “Kodiċi ta' Kondotta għal attivitajiet fl-ispazju extra-atmosferiku” ġie approvat mill-Kunsill fit-8-9 ta' Diċembru 2008. Fid-dawl ta' aktar konsultazzjonijiet ma' Stati interessati, fis-27 ta' Settembru 2010 l-Kunsill approva verżjoni riveduta tal-abbozz ta' Kodiċi ta' Kondotta u ta mandat lir-RGħ tal-Unjoni għall-Affarijiet Barranin u l-Politika ta' Sigurtà (RGħ) għal konsultazzjonijiet ulterjuri u usa' bil-għan li jiġi stabbilit test għal Kodiċi ta' Kondotta li jkun aċċettabbli għall-akbar numru ta' Stati u l-adozzjoni tiegħu.
            Fit-twettiq ta' dak il-mandat, komplew il-konsultazzjonijiet u ġiet ippreżentata verżjoni riveduta tal-Kodiċi ta' Kondotta formalment lill-komunità internazzjonali f'laqgħa multilaterali li saret fil-5 ta' Ġunju 2012 fi Vjenna. Sussegwentement, ingħata bidu għal proċess ta' OEC dwar l-abbozz tat-test, bil-għan li l-proċess isir aktar trasparenti u inklużiv. Saru tliet ċikli ta' konsultazzjonijiet, l-aħħar tnejn dwar il-verżjonijiet riveduti tat-test: fis-16-17 ta' Mejju 2013 fi Kiev, fl-20-22 ta' Novembru 2013 f'Bangkok u, fl-aħħar nett, fis-27-28 ta' Mejju 2014 fil-Lussemburgu. Kull waħda minn dawn il-laqgħat attendew għaliha parteċipanti minn aktar minn 60 Stat, u b'kollox kien hemm parteċipanti minn aktar minn 80 Stat.
            Fi tmiem l-OEC li saru fil-Lussemburgu fis-27-28 ta' Mejju 2014, il-Presidenza ikkonkludiet li l-proċess ta' tliet ċikli ta' OEC li sar mis-SEAE bl-involviment tal-UNIDIR fl-2013-2014 kellu rwol importanti fl-iżvilupp ta' fehim reċiproku aħjar ta' pożizzjonijiet u ta' kwistjonijiet ta' tħassib fost l-Istati parteċipanti. Ħafna mill-parteċipanti fil-Lussemburgu esprimew xewqa kbira li l-proċess jitmexxa minnufih minn fażi ta' konsultazzjoni għal fażi ta' negozjati, li fiha l-abbozz ta' test tal-Kodiċi ta' Kondotta, żviluppat fil-proċess ta' OEC, li għalih ikkontribwew ħafna Stati u li għadu miftuħ għal aktar bidliet, għandu jservi bħala l-bażi għal negozjati multilaterali futuri. Għadd ta' parteċipanti kienu indikaw il-ħtieġa għal xi forma ta' approvazzjoni tan-NU. Wara l-OEC li saru fil-Lussemburgu, l-Unjoni kellha tipproduċi abbozz ta' test ġdid tal-Kodiċi ta' Kondotta u baqgħet lesta biex tirrifletti u tikkonsulta dwar kif tista' tappoġġa aktar in-negozjati multilaterali futuri, kif ukoll is-sottoskrizzjoni għall-Kodiċi ta' Kondotta futur u l-implimentazzjoni tiegħu.
            L-Assemblea Ġenerali tan-NU, fid-dawl tar-rapport tas-Segretarju Ġenerali mitlub bir-Riżoluzzjoni 61/75, ivvotat fit-8 ta' Diċembru 2010 ir-Riżoluzzjoni 65/68, fejn hija talbet lis-Segretarju Ġenerali biex jistabbilixxi Grupp ta' Esperti Governattivi (GGE) dwar miżuri ta' trasparenza u ta' bini tal-fiduċja f'attivitajiet fl-ispazju extra-atmosferiku biex iħejji studju dwar it-TCBMs. L-Unjoni, li tqis li Kodiċi ta' Kondotta jista' jkun ta' kontribut għal TCBMs, infurmat lill-GGE tan-NU dwar il-progress rigward il-ħidma fuq il-Kodiċi ta' Kondotta, matul it-tliet laqgħat tal-GGE f'Lulju 2012, f'April 2013 u f'Lulju 2013. Il-GGE tan-NU ffinalizza l-istudju u r-rakkomandazzjonijiet tiegħu f'Lulju 2013. Huwa rakkomanda li Stati u organizzazzjonijiet internazzjonali, fuq bażi volontarja u mingħajr preġudizzju għall-implimentazzjoni ta' obbligi li jirriżultaw minn impenji legali eżistenti, jikkunsidraw u jimplimentaw it-TCBMs deskritti fir-rapport tal-GGE u japprovaw l-isforzi biex jitwettqu l-impenji politiċi, pereżempju, fil-għamla ta' dikjarazzjonijiet unilaterali, impenji bilaterali jew kodiċi ta' kondotta multilaterali, biex jiġu mħeġġa azzjonijiet responsabbli tal-ispazju extra-atmosferiku u l-użu paċifiku tiegħu. Il-GGE kkonkluda li miżuri politiċi volontarji jistgħu jifformaw il-bażi għall-konsiderazzjoni ta' kunċetti u proposti għal obbligi legalment vinkolanti.
            Fil-5 ta' Diċembru 2013, l-Assemblea Ġenerali tan-NU adottat b'kunsens ir-Riżoluzzjoni A/RES/68/50 dwar miżuri ta' trasparenza u ta' bini tal-fiduċja f'attivitajiet fl-ispazju extra-atmosferiku, li laqgħet ir-rapport tas-Segretarju Ġenerali tan-NU li fih l-istudju tal-GGE u li nnotat il-preżentazzjoni mill-Unjoni tal-abbozz ta' Kodiċi ta' Kondotta. Ir-Riżoluzzjoni tkompli tħeġġeġ lill-Istati Membri tan-NU biex janalizzaw u jimplimentaw it-TCBMs proposti mill-GGE u titlob lis-Segretarju Ġenerali biex jiċċirkola r-rapport lill-entitajiet u l-organizzazzjonijiet rilevanti tan-NU sabiex ikunu jistgħu jassistu fl-implimentazzjoni effettiva tal-konklużjonijiet u r-rakkomandazzjonijiet li jinsabu fir-rapport. L-entitajiet u l-organizzazzjonijiet rilevanti huma mħeġġa wkoll biex jikkoordinaw dwar kwistjonijiet relatati mar-rakkomandazzjonijiet li jinsabu fir-rapport.
            Mill-preżentazzjoni inizjali tal-abbozz ta' Kodiċi ta' Kondotta lill-komunità internazzjonali f'Ġunju 2012, l-attivitajiet taħt id-Deċiżjoni 2012/281/PESK “b'appoġġ għall-proposta tal-Unjoni għal Kodiċi ta' Kondotta internazzjonali għal attivitajiet fl-ispazju extra-atmosferiku” kienu strumentali biex titqajjem sensibilizzazzjoni dwar il-Kodiċi ta' Kondotta u biex jingħata appoġġ lill-proċess multilaterali. Skont il-ftehim dwar il-kontribuzzjonijiet ffirmat f'Ġunju 2012, l-UNIDIR organizza għadd ta' seminars reġjonali (fi Kuala Lumpur, f'Addis Ababa, f'Mexico City u f'Astana) u appoġġa erba' laqgħat multilaterali kbar li ġew organizzati mis-SEAE fi Vjenna, fi Kiev, f'Bangkok u fil-Lussemburgu. Dawn il-laqgħat kollha kienu appoġġati minn sponsorizzazzjoni tal-ivvjaġġar biex tiġi ffaċilitata l-parteċipazzjoni ta' uffiċjali u esperti.
            Id-Deċiżjoni 2012/281/PESK appoġġat it-tixrid ta' informazzjoni u l-iskambju ta' fehmiet dwar il-Kodiċi ta' Kondotta u dan irriżulta f'sensibilizzazzjoni akbar u fehim tal-Kodiċi ta' Kondotta fir-reġjuni, kif ukoll internazzjonalment, fost l-esperti u dawk li jfasslu l-politika. Hija għenet lill-Unjoni biex turi l-impenn tagħha biex tmexxi l-proċess lejn l-adozzjoni tal-Kodiċi ta' Kondotta bħala proċess trasparenti u inklużiv. Il-laqgħat organizzati taħt dik id-Deċiżjoni tal-Kunsill servew ukoll ta' pjattaforma biex dawk l-Istati li baqgħu kritiċi dwar il-Kodiċi ta' Kondotta jiġu mpenjati waqt li jitħeġġu biex jartikolaw it-tħassib tagħhom f'ambitu multilaterali bil-possibbiltà ta' argument kuntrarju u dibattitu.
            Filwaqt li jitqies il-momentum miksub fil-proċess ta' diskussjonijiet dwar il-Kodiċi ta' Kondotta u, b'mod partikolari, l-iżvilupp ewlieni tal-approvazzjoni tal-GGE tan-NU, l-adozzjoni b'kunsens tar-Riżoluzzjoni tal-AĠNU A/RES/68/50 u l-eżitu tal-OEC li saru fil-Lussemburgu fis-27-28 ta' Mejju 2014, l-Unjoni għandha tkompli tappoġġa b'mod attiv il-ħolqien ta' TCBMs f'attivitajiet fl-ispazju extra-atmosferiku billi tkompli tippromwovi u taħdem favur l-adozzjoni ta' Kodiċi ta' Kondotta.
            Għal dan l-għan, u bl-użu tal-esperjenza taħt id-Deċiżjoni 2012/281/PESK, l-Unjoni għandha tappoġġa l-attivitajiet li ġejjin:

                        —

                        tkompli ssaħħaħ is-sensibilizzazzjoni, l-għarfien u l-fehim ta' TCBMs kif proposti fir-rapport tal-GGE, inkluża l-proposta ta' Kodiċi ta' Kondotta internazzjonali u l-proċess immexxi mill-Unjoni Ewropea.

                        —

                        tkompli tipprovdi qafas għall-proċess multilaterali dwar il-proposta għal Kodiċi ta' Kondotta internazzjonali għal attivitajiet fl-ispazju extra-atmosferiku, li ser jippermetti lill-komunità internazzjonali tkompli timpenja ruħha bil-għan li tibni l-aktar kunsens wiesa' possibbli għall-adozzjoni tal-Kodiċi ta' Kondotta, permezz ta' laqgħat multilaterali ta' sostenn għal negozjati dwar l-abbozz ta' Kodiċi ta' Kondott, kif ukoll għall-adozzjoni formali tiegħu.

                  2.   Proġetti

                        a.

                        Proġett 1: Komunikazzjoni: Promozzjoni ta' impenji politiċi biex jiġu mħeġġa azzjonijiet responsabbli fl-ispazju extra-atmosferiku u l-użu paċifiku tiegħu, inkluża l-proposta għal Kodiċi ta' Kondotta internazzjonali għal attivitajiet fl-ispazju extra-atmosferiku
                        1.   Għan tal-Proġett

                                    1.

                                    Permezz tal-organizzazzjoni ta' avvenimenti ta' komunikazzjoni, isir kuntatt mal-partijiet interessati biex jespandu fuq is-sensibilizzazzjoni, l-għarfien u l-fehim eżistenti ta' sforzi biex iwettqu l-impenji politiċi biex jinkoraġġixxu azzjonijiet responsabbli fl-ispazju extra-atmosferiku u l-użu paċifiku tiegħu, inkluża l-proposta għal Kodiċi ta' Kondotta internazzjonali għal attivitajiet fl-ispazju extra-atmosferiku, fil-kuntest tal-promozzjoni ta' TCBMs f'attivitajiet fl-ispazju extra-atmosferiku.

                              2.   Riżultati tal-Proġett/Indikaturi tal-implimentazzjoni

                                    1.

                                    Ġew organizzati mill-inqas tliet avvenimenti ta' komunikazzjoni fil-marġni ta' konferenzi internazzjonali, li wasslu għal tisħiħ tas-sensibilizzazzjoni, l-għarfien u l-fehim mill-partijiet interessati rilevanti ta' TCBMs, inkluż fil-Kodiċi ta' Kondotta internazzjonali propost, inklużi r-rekwiżiti għall-implimentazzjoni prattika.

                                    2.

                                    Saru erba' seminars reġjonali b'attendenza ta', mill-inqas, maġġoranza ta' Stati mir-reġjuni rilevanti.

                                    3.

                                    Klima msaħħa għall-progress politiku, kif riflessa fl-attendenza għal-laqgħat multilaterali previsti skont il-proġett 2 li hija ogħla mill-attendenza tal-OEC dwar il-Kodiċi ta' Kondotta (61 Stat) appoġġati taħt id- Deċiżjoni 2012/281/PESK.

                              3.   Deskrizzjoni tal-Proġett

                                    1.

                                    Huma previsti sa erba' seminars reġjonali jew subreġjonali għal diskussjoni dwar it-TCBMs b'enfasi fuq il-Kodiċi ta' Kondotta futur u t-tħaddim prattiku tiegħu, inkluż l-ippjanar nazzjonali għall-implimentazzjoni, li jwassal biex il-Kodiċi ta' Kondotta jinfetaħ għas-sottoskrizzjoni.

                                    2.

                                    L-organizzazzjoni ta' sa erba' avvenimenti żgħar ta' komunikazzjoni organizzati f'livell reġjonali u/jew internazzjonali, pereżempju fil-marġini tal-Assemblea Ġenerali tan-NU jew tal-Konferenza dwar id-Diżarm, biex jiġi promoss u appoġġat l-istadju li jmiss tal-proċess.

                                    3.

                                    Id-deċiżjoni dwar il-postijiet ser tittieħed mir-RGħ, fejn possibbli f'konsultazzjoni mal-Istati Membri tal-UE, abbażi ta' proposti mill-entità implimentattiva.

                        b.

                        Proġett 2: L-organizzazzjoni ta' sa tliet laqgħat multilaterali li jinvolvu l-Istati interessati kollha biex jiġu ffaċilitati n-negozjati abbażi tal-abbozz ta' test żviluppat permezz tal-OEC għal Kodiċi ta' Kondotta internazzjonali bil-ħsieb li tintlaħaq il-konklużjoni u l-adozzjoni formali tiegħu
                        1.   Għan tal-Proġett

                                    1.

                                    Bħala implimentazzjoni tar-rakkomandazzjonijiet li jinsabu fir-rapport tal-GGE tan-NU, jitlaqqgħu flimkien rappreżentanti minn Stati u partijiet oħra interessati għal negozjati dwar il-proposta għal Kodiċi ta' Kondotta internazzjonali għal attivitajiet fl-ispazju extra-atmosferiku, bil-ħsieb tal-adozzjoni tal-Kodiċi ta' Kondotta.

                              2.   Riżultati tal-Proġett/Indikaturi tal-implimentazzjoni

                                    1.

                                    Il-kisba ta' proċess diplomatiku li ppermetta n-negozjati dwar il-proposta għal Kodiċi ta' Kondotta, inkluża l-organizzazzjoni ta' konferenza ta' negozjar u konferenza dwar is-sottoskrizzjoni.

                                    2.

                                    Appoġġ internazzjonali wiesa' għall-proposta għal Kodiċi ta' Kondotta li jippermetti l-adozzjoni tiegħu mill-komunità internazzjonali fl-ewwel nofs tal-2016.

                              3.   Deskrizzjoni tal-Proġett

                                    1.

                                    L-organizzazzjoni ta' sa tliet laqgħat multilaterali b'data miftuħa ta' għeluq li għalihom jiġu mistiedna l-Istati Membri tan-NU u l-organizzazzjonijiet rilevanti, inklużi:

                                                (a)

                                                sa żewġ konferenzi ta' negozjar li jippermettu lill-komunità internazzjonali timpenja ruħha dwar l-abbozz ta' Kodiċi ta' Kondotta, kif żviluppat fil-proċess tal-OEC, bil-ħsieb tal-finalizzazzjoni tat-test;

                                                (b)

                                                konferenza għas-sottoskrizzjoni għall-Kodiċi ta' Kondotta.

                                    2.

                                    Id-deċiżjoni dwar il-postijiet ser tittieħed mir-RGħ, fejn possibbli f'konsultazzjoni mal-Istati Membri tal-UE, abbażi ta' proposti mill-entità implimentattiva.

                  3.   Aspetti ta' proċedura u koordinazzjoni

                        a.

                        L-implimentazzjoni tal-proġetti ser tinbeda minn Kumitat ta' Tmexxija bl-objettiv li jiġu determinati l-proċeduri u l-modalitajiet għall-kooperazzjoni. Il-Kumitat ta' Tmexxija għandu jeżamina l-implimentazzjoni tal-proġetti regolarment, mill-inqas darba kull sitt xhur, inkluż bl-użu ta' mezzi elettroniċi u VTC, (video teleconferencing).

                        b.

                        Il-Kumitat ta' Tmexxija ser ikun magħmul minn rappreżentanti tar-Rappreżentant Għoli, l-UNODA, l-UNIDIR u l-istituzzjonijiet rilevanti tan-NU, skont il-każ.

                        c.

                        Abbażi ta' proposti mressqa mill-UNODA u l-UNIDIR, il-lok u l-kompożizzjoni strutturali ta' workshops u laqgħat ta' dan il-proġett ser jiġu deċiżi mir-RGħ, fejn possibbli f'konsultazzjoni mal-Istati Membri tal-UE.

                  4.   Rappurtar u Valutazzjoni

                        a.

                        L-entitajiet implimentattivi għandhom jippreżentaw rapport narrattiv u finanzjarju lir-RGħ fi tmiem l-ewwel sena tal-proġett, waqt li jagħmlu ħilithom biex dan jikkoinċidi maċ-ċikli ta' rappurtar tan-NU.

                        b.

                        L-entitajiet implimentattivi għandhom jippreżentaw rapport finali lir-RGħ fi tmiem il-proġett.

                        c.

                        Ir-rapporti dwar il-progress u dwar is-sitwazzjoni, il-pubblikazzjonijiet, l-istqarrijiet għall-istampa u l-aġġornamenti ta' informazzjoni tal-entitajiet implimentattivi ser jiġu kkomunikati lir-RGħ u lill-Kummissjoni Ewropea kif u meta jinħarġu.

                  5.   Durata

            Il-perijodu stmat ta' implimentazzjoni għal dan il-proġett huwa ta' 24 xahar.
            6.   Benefiċjarji

                        a.

                        Stati Membri tan-NU.

                        b.

                        Partijiet interessati mhux governattivi inklużi s-soċjetà ċivili u l-industrija.

                  7.   Rappreżentanti ta' Partijiet Terzi

                        a.

                        Bil-għan li tiġi promossal-appartenenza reġjonali tal-Kodiċi ta' Kondotta internazzjonali għal attivitajiet fl-ispazju extra-atmosferiku, il-parteċipazzjoni ta' esperti li mhumiex tal-UE, inklużi dawk minn organizzazzjonijiet reġjonali u internazzjonali rilevanti, tista' tiġi ffinanzjata permezz ta' din id-Deċiżjoni.

                        b.

                        Il-parteċipazzjoni tar-rappreżentanti tal-UNODA, l-UNIDIR u l-UNOOSA f'attivitajiet relatati ma' din id-Deċiżjoni ser tiġi ffinanzjata, kif meħtieġ.

                  8.   Entità Implimentattiva

                        a.

                        L-implimentazzjoni teknika ta' din id-Deċiżjoni ser tkun fdata f'idejn l-UNODA għall-implimentazzjoni tas-subproġett 3.2 (avvenimenti ta' komunikazzjoni) tal-proġett 1, kif ukoll il-proġett 2, u lill-UNIDIR għall-implimentazzjoni tas-subproġett 3.1 (seminars reġjonali u subreġjonali) tal-proġett 1.

                        b.

                        L-UNODA u l-UNIDIR, skont il-każ, ser jaħdmu ma' istituzzjonijiet bħall-UNOOSA, organizzazzjonijiet reġjonali u internazzjonali, gruppi ta' riflessjoni, NGOs u l-industrija.


title: Deċiżjoni tal-Kunsill 2006/96/PESK ta' l- 14 ta' Frar 2006 li timplementa l-Pożizzjoni Komuni 2004/179/PESK dwar miżuri restrittivi kontra t-tmexxija tar-reġjun Transnistrjan tar-Repubblika ta' Moldova

text:
               29.9.2006

               MT

               Il-Ġurnal Uffiċjali ta’ l-Unjoni Ewropea

               202

         DEĊIŻJONI TAL-KUNSILL 2006/96/PESK
   ta' l-14 ta' Frar 2006
   li timplementa l-Pożizzjoni Komuni 2004/179/PESK dwar miżuri restrittivi kontra t-tmexxija tar-reġjun Transnistrjan tar-Repubblika ta' Moldova
   IL-KUNSILL TA' L-UNJONI EWROPEA,
   Wara li kkunsidra l-Pożizzjoni Komuni 2004/179/PESK (1), u b'mod partikolari l-Artikolu 2(1) tagħha, flimkien ma' l-Artikolu 23(2) tat-Trattat dwar l-Unjoni Ewropea,
   Billi:

               (1)

               Fit-23 ta' Frar 2004, il-Kunsill adotta l-Pożizzjoni Komuni 2004/179/PESK dwar miżuri restrittivi, fil-forma ta' restrizzjonijiet fuq l-ammissjoni għad-dħul, kontra t-tmexxija tar-reġjun Transnistrjan tar-Repubblika ta' Moldova. Dawn il-miżuri ġew imġedda permezz tal-Pożizzjoni Komuni 2006/95/PESK (2).

               (2)

               L-Anness I mal-Pożizzjoni Komuni 2004/179/PESK għandu jiġi emendat wara l-bidliet fil-funzjonijiet tal-persuni koperti mill-miżuri restrittivi,

         IDDEĊIEDA KIF ĠEJ:
   Artikolu 1
   L-Anness I mal-Pożizzjoni Komuni 2004/179/PESK għandu jiġi sostitwit bit-test dispost fl-Anness ma' din id-Deċiżjoni.
   Artikolu 2
   Din il-Pożizzjoni Komuni għandha tibda jkollha effett fid-data ta' l-adozzjoni tagħha.
   Artikolu 3
   Din id-Deċiżjoni għandha tiġi pubblikata fil-Ġurnal Uffiċjali ta' l-Unjoni Ewropea.

      Magħmul fi Brussell, nhar il-14 ta' Frar 2006.

            Għall-Kunsill

            Il-President

         K.-H. GRASSER

      (1)  ĠU L 55, 24.2.2004, p. 68. Pożizzjoni Komuni kif emendata l-aħħar bid-Deċiżjoni 2005/890/PESK (ĠU L 327, 14.12.2005, p. 33).

      (2)  Ara l-paġna 31 ta' dan il-Ġurnal Uffiċjali.

      ANNESS

            “ANNESS I
            Lista ta' persuni msemmija fl-ewwel inċiż a' l-Artikolu 1(1)

                        1.

                        SMIRNOV, Igor Nikolayevich, ‘President’, imwieled fit-23 ta' Ottubru 1941 f'Khabarovsk, Federazzjoni Russa, passaport Russu Nru 50 NO. 0337530.

                        2.

                        SMIRNOV, Vladimir Igorevich, iben in-Nru 1 u ‘President tal-Kumitat Doganali ta' l-Istat’, imwieled fit-3 ta' April 1961 f'Kupiansk (?) Kharkovskaya Oblast, Ukrajna, passaport Russu Nru 50 NO. 00337016.

                        3.

                        SMIRNOV, Oleg Igorevich, iben in-Nru 1 u ‘Konsulent tal-Kumitat Doganali ta' l-Istat’, imwieled fit-8 ta' Awissu 1967 f'Novaya Kakhovka, Khersonskaya Oblast, Ukrajna passaport Russu Nru 60 NO. 1907537.

                        4.

                        LEONTIEV, Serghey Fedorovich, ‘Viċi-president’, imwieled fid-9 ta' Frar 1944 f'Leontievka, Odesskaya Oblast, Ukrajna, passaport Russu Nru 50 NO. 0065438.

                        5.

                        MARAKOUTSA, Grigory Stepanovich, ‘Membru tas-Sovjet Suprem’, imwieled fil-15 ta' Ottubru 1942 f'Teya, Grigoriopolski Raion, Moldova, Passaport Sovjetiku qadim Nru 8BM724835.

                        6.

                        KAMINSKY, Anatoly Vladimirovich, ‘Viċi-president tas-Sovjet Suprem’, imwieled fil-15 ta' Marzu 1950 f'Chita, Federazzjoni Russa, passaport Sovjetiku qadim Nru A25056238.

                        7.

                        SHEVCHUK, Evgheny Vassilyevich, ‘President tas-Sovjet Suprem’, imwieled fil-21 ta' Ġunju 1946 f'Novosibirsk, Federazzjoni Russa, passaport Sovjetiku qadim Nru A25004230.

                        8.

                        LITSKAI, Valery Anatolyevich, ‘Ministru għall-Affarijiet Barranin’, imwieled fit-13 ta' Frar 1949 fi Tver, Federazzjoni Russa, passaport Russu Nru 51 NO. 0076099, maħruġ fid-9 ta' Awissu 2000.

                        9.

                        KHAZHEYEV, Stanislav Galimovich, ‘Ministru tad-Difiża’, imwieled fit-28 ta' Diċembru 1941 f'Chelyabinsk, Federazzjoni Russa.

                        10.

                        ANTYUFEYEV, Vladimir Yuryevich, magħruf ukoll bħala SHEVTSOV, Vadim, ‘Ministru għas-Sigurtà ta' l-Istat’, imwieled fl-1951 f'Novosibirsk, Federazzjoni Russa, passaport Russu.

                        11.

                        KOROLYOV, Alexandr Ivanovich, ‘Ministru ta' l-Intern’, imwieled fl-1951 f'Briansk, Federazzjoni Russa, passaport Russu.

                        12.

                        BALALA, Viktor Alekseyevich, imwieled fl-1961 f'Vinnitsa, Ukrajna.

                        13.

                        AKOULOV, Boris Nikolayevich, ‘Rappreżentant tat-Transnistrja fl-Ukrajna’.

                        14.

                        ZAKHAROV, Viktor Pavlovich, ‘Prosekutur tat-Transnistrja’, imwieled fl-1948 f'Kamenka, Moldova.

                        15.

                        LIPOVTSEV, Alexey Valentinovich, ‘Deputat President tal-Kumitat Doganali ta' l-Istat’.

                        16.

                        GOUDYMO, Oleg Andreyevich, ‘Deputat Ministru għas-Sigurtà ta' l-Istat’, imwieled fil-11 ta' Settembru 1944 f'Alma-Ata, Każakastan, passaport Russu Nru 51 NO. 0592094.

                        17.

                        KOSOVSKI, Edouard Alexandrovich, ‘President tal-Bank Repubblikan Transnistrjan’, imwieled fis-7 ta' Ottubru 1958 fi Floresti, Moldova.”


title: Deċiżjoni tal-Kumitat Politiku u ta' Sigurtà (PESK) 2016/1632 tas-26 ta' Lulju 2016 dwar il-ħatra tal-Kap tal-Missjoni tal-missjoni tal-PSDK tal-Unjoni Ewropea fin-Niġer (EUCAP Sahel Niger) (EUCAP Sahel Niger/1/2016)

text:
               10.9.2016

               MT

               Il-Ġurnal Uffiċjali tal-Unjoni Ewropea

               L 243/6

         DEĊIŻJONI TAL-KUMITAT POLITIKU U TA' SIGURTÀ (PESK) 2016/1632
   tas-26 ta' Lulju 2016
   dwar il-ħatra tal-Kap tal-Missjoni tal-missjoni tal-PSDK tal-Unjoni Ewropea fin-Niġer (EUCAP Sahel Niger) (EUCAP Sahel Niger/1/2016)
   IL-KUMITAT POLITIKU U TA' SIGURTÀ,
   Wara li kkunsidra t-Trattat dwar l-Unjoni Ewropea, u b'mod partikolari t-tielet paragrafu tal-Artikolu 38 tiegħu,
   Wara li kkunsidra d-Deċiżjoni tal-Kunsill 2012/392/PESK tas-16 ta' Lulju 2012 dwar il-Missjoni ta' PSDK tal-Unjoni Ewropea fin-Niġer (EUCAP Sahel Niger) (1), u b'mod partikolari l-Artikolu 9(1) tagħha,
   Billi:

               (1)

               Bis-saħħa tal-Artikolu 9(1) tad-Deċiżjoni 2012/392/PESK, il-Kumitat Politiku u ta' Sigurtà (KPS) huwa awtorizzat, f'konformità mal-Artikolu 38 tat-Trattat, li jieħu d-deċiżjonijiet rilevanti għall-fini tal-eżerċitar tal-kontroll politiku u tad-direzzjoni strateġika tal-EUCAP Sahel Niger, inkluż, b'mod partikolari, id-deċiżjoni li jinħatar Kap tal-Missjoni.

               (2)

               Fis-6 ta' Mejju 2014, il-KPS adotta d-Deċiżjoni EUCAP Sahel Niger/2/2014 (2), li taħtar lis-Sur Filip DE CEUNINCK bħala Kap tal-Missjoni EUCAP Sahel Niger mis-6 ta' Mejju 2014 sal-15 ta' Lulju 2014.

               (3)

               Fit-22 ta' Lulju 2014, il-Kunsill adotta d-Deċiżjoni 2014/482/PESK (3), li testendi l-mandat ta' EUCAP Sahel Niger mis-16 ta' Lulju 2014 sal-15 ta' Lulju 2016.

               (4)

               Fl-24 ta' Lulju 2014, il-KPS adotta d-Deċiżjoni EUCAP Sahel Niger/3/2014 (4), li testendi l-mandat tas-Sur Filip DE CEUNINCK bħala Kap tal-Missjoni EUCAP Sahel Niger mis-16 ta' Lulju 2014 sal-15 ta' Lulju 2015.

               (5)

               Fil-15 ta' April 2015, il-KPS adotta d-Deċiżjoni (PESK) 2015/611 (5), li testendi l-mandat tas-Sur Filip DE CEUNINCK bħala Kap tal-Missjoni EUCAP Sahel Niger mis-16 ta' Lulju 2015 sal-15 ta' Lulju 2016.

               (6)

               Fit-18 ta' Lulju 2016, il-Kunsill adotta d-Deċiżjoni (PESK) 2016/1172 (6), li testendi l-mandat ta' EUCAP Sahel Niger mis-16 ta' Lulju 2016 sal-15 ta' Lulju 2018.

               (7)

               Fit-22 ta' Lulju 2016, ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà ppropona l-ħatra tas-Sinjura Kirsi HENRIKSSON bħala Kap ta' EUCAP Sahel Niger,

         ADOTTA DIN ID-DEĊIŻJONI:
   Artikolu 1
   Is-Sinjura Kirsi HENRIKSSON hija b'dan maħtura bħala Kap tal-Missjoni tal-PSDK tal-Unjoni Ewropea fin-Niġer (EUCAP Sahel Niger) mill-1 ta' Settembru 2016 sal-15 ta' Lulju 2017.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-26 ta' Lulju 2016.

            Għall-Kumitat Politiku u ta' Sigurtà

            Il-President

         W. STEVENS

      (1)  ĠU L 187, 17.7.2012, p. 48.

      (2)  Deċiżjoni tal-Kumitat Politiku u ta' Sigurtà EUCAP Sahel Niger/2/2014 tas-6 ta' Mejju 2014 dwar il-ħatra tal-Kap tal-Missjoni ta' PSDK tal-Unjoni Ewropea fin-Niġer (EUCAP Sahel Niger) (ĠU L 136, 9.5.2014, p. 26).

      (3)  Deċiżjoni tal-Kunsill 2014/482/PESK tat- 22 ta' Lulju 2014 li temenda d-Deċiżjoni 2012/392/PESK dwar il-missjoni ta' PSDK tal-Unjoni Ewropea fin-Niġer (EUCAP Sahel Niger) (ĠU L 217, 23.7.2014, p. 31).

      (4)  Deċiżjoni tal-Kumitat Politiku u ta' Sigurtà EUCAP Sahel Niger/3/2014 tal- 24 ta' Lulju 2014 li testendi l-mandat tal-Kap tal-Missjoni tal-PSDK tal-Unjoni Ewropea fin-Niġer (EUCAP Sahel Niger) (ĠU L 267, 6.9.2014, p. 5).

      (5)  Deċiżjoni tal-Kumitat Politiku u ta' Sigurtà (PESK) 2015/611 tal- 15 ta' April 2015 li testendi l-mandat tal-Kap tal-Missjoni tal-missjoni tal-PSDK tal-Unjoni Ewropea fin-Niġer (EUCAP Sahel Niger) (EUCAP Sahel Niger/1/2015) (ĠU L 101, 18.4.2015, p. 61).

      (6)  Deċiżjoni tal-Kunsill (PESK) 2016/1172 tat-18 ta' Lulju 2016 li temenda d-Deċiżjoni 2012/392/PESK dwar il-missjoni ta' PSDK tal-Unjoni Ewropea fin-Niġer (EUCAP Sahel Niger) (ĠU L 193, 19.7.2016, p. 106).


title: 2008/542/KE: Deċiżjoni tal-Kummissjoni tat- 13 ta’ Ġunju 2008 dwar it-twaqqif ta’ Grupp ta’ Esperti dwar it-Tagħrif Storiku dwar il-Kreditu

text:
               3.7.2008

               MT

               Il-Ġurnal Uffiċjali ta’ l-Unjoni Ewropea

               L 173/22

         DEĊIŻJONI TAL-KUMMISSJONI
   tat-13 ta’ Ġunju 2008
   dwar it-twaqqif ta’ Grupp ta’ Esperti dwar it-Tagħrif Storiku dwar il-Kreditu
   (2008/542/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat t-Trattat li jistabbilixxi l-Komunità Ewropea,
   Billi:

               (1)

               Il-Komunikazzjoni tal-Kummissjoni dwar Suq Uniku għall-Ewropa tas-Seklu 21 (1), adottata f'Novembru 2007, kienet akkumpanjata minn Dokument ta’ Ħidma tal-Persunal dwar is-servizzi finanzjarji bl-imnut, li saħaq dwar l-importanza ta’ l-aċċess għal u d-disponibbiltà ta’ dejta dwar il-kreditu għall-promozzjoni ta’ swieq kompetittivi tas-servizzi finanzjarji bl-imnut (2). Ħabbret ukoll it-twaqqif ta’ grupp ta’ esperti dwar it-tagħrif storiku dwar il-kreditu.

               (2)

               Il-White Paper dwar l-Integrazzjoni tas-Swieq ta’ Kreditu b’Ipoteka fl-UE (3) kkonkludiet li dawk li jsellfu u l-intermedjarji fil-qasam tal-kreditu bl-ipoteka għandhom ikunu meħtieġa jivvalutaw b’mod adegwat, bil-mezzi xierqa kollha, kemm dawk li jissellfu, qabel ma jinħarġilhom self b'ipoteka, jkunu kapaċi jħallsu s-self lura. Ikkonkludiet ukoll li min isellef b’ipoteka m’għandux jiġi diskriminat meta jiġi biex jaċċessa reġistri tal-kreditu fi Stat Membri oħra, u li d-dejta dwar il-kreditu għandha tiċċirkola mingħajr xkiel, filwaqt li tikkonforma għal kollox mar-regoli Komunitarji dwar il-protezzjoni tat-tagħrif personali.

               (3)

               Il-Kummissjoni tixtieq tidentifika l-ostakli, fosthom dawk ġuridiċi, regolatorji u amministrattivi, għall-aċċess għad-dejta dwar il-kreditu u għall-iskambju tiegħu, u tixtieq tingħata parir dwar kif tista’ tindirizza dawn l-ostakli filwaqt li tiżgura livell għoli ta’ protezzjoni tal-konsumatur.

               (4)

               Il-grupp ta’ esperti għandu jkun magħmul minn individwi li jkollhom kompetenza fil-qasam tad-dejta dwar il-kreditu.

               (5)

               Huwa importanti li jkun żgurat li l-membri tal-grupp jipprovdu pariri esperti oġġettivi.

               (6)

               Id-dejta personali kollha relatata mal-membri tal-grupp għandha tkun ipproċessata b’konformità mar-Regolament tal-Parlament Ewropew u tal-Kunsill (KE) Nru 45/2001 tat-18 ta’ Diċembru 2000 dwar il-protezzjoni ta’ individwi fir-rigward ta’ l-ipproċessar ta’ dejta personali mill-istituzzjonijiet u l-korpi tal-Komunità u dwar il-moviment liberu ta’ din id-dejta (4),

         IDDEĊIDIET KIF ĠEJ:
   Artikolu 1
   B’dan, il-Kummissjoni twaqqaf grupp ta’ esperti dwar it-tagħrif storiku dwar il-kreditu (minn hawn ‘il quddiem “il-grupp”).
   Artikolu 2
   Kompitu
   L-għan tal-grupp hu li:

               —

               Jidentifika l-ostakli kollha, fosthom dawk ġuridiċi, regolatorji u amministrattivi għall-aċċess għad-dejta dwar il-kreditu u għall-iskambju tiegħu. B’mod partikolari, il-grupp għandu jistħarreġ l-impatti possibbli tal-koeżistenza tal-metodi differenti wżati għall-organizzazzjoni u l-funzjonament tar-reġistri tal-kreditu fil-Komunità u jidentifika l-konsegwenzi tagħhom minn perspettiva ekonomika. Għandu wkoll jistħarreġ il-qagħda eżistenti mill-perspettiva tal-protezzjoni tal-konsumatur (inkluża l-protezzjoni tad-dejta).

               —

               Jippreżenta proposta dwar kif jistgħu jiġu indirizzati l-ostakli identifikati. Għal dan il-għan, il-grupp għandu jimmira lejn l-identifikazzjoni ta’ soluzzjonijiet li jimmassimizzaw iċ-ċirkolazzjoni tad-dejta tal-kreditu filwaqt li jiżguraw livell għoli ta’ protezzjoni tal-konsumatur.

         Artikolu 3
   Kompożizzjoni - Ħatra
   1.   Il-grupp għandu jkun magħmul minn massimu ta’ 20 membru.
   2.   Il-membri tal-grupp għandhom jinħatru mill-Kummissjoni minn fost esperti b’kompetenza fiż-żona koperta mill-mandat tal-grupp, wara sejħa għall-espressjoni ta’ interess, abbażi ta’ proposti minn kwalukwe minn dawn li ġejjin:

               —

               Assoċjazzjonijiet Ewropej jew nazzjonali, li jirrappreżentaw l-interessi tal-konsumaturi jew ta’ l-industrija tas-servizzi finanzjarji;

               —

               kolletturi tad-dejta dwar il-kreditu jew proċessuri tad-dejta dwar il-kreditu, privati jew pubbliċi, mill-Istati Membri;

               —

               rappreżentanti ta’ l-awtoritajiet tal-protezzjoni tad-dejta ta’ l-Istati Membri;

               —

               individwi bi sfond akkademiku jew b’għarfien espert rikonoxxut fil-qasam tad-dejta tal-kreditu, inkluża l-protezzjoni tad-dejta.

         3.   Il-partijiet imsemmija fil-paragrafu 2 għandhom jesprimu bil-miktub l-interess tagħhom fil-parteċipazzjoni fil-Grupp.
   4.   Il-Kummissjoni għandha tivvaluta l-eliġibbiltà ta’ l-individwi esperti skond il-kriterji li ġejjin:

               —

               Għarfien rilevanti li jista’ jintwera jew kompetenza fiż-żona koperta mill-mandat tal-grupp;

               —

               għarfien espert jew esperejnza prattiċi reċenti;

               —

               ħila f'ilsien li s-soltu jintuża fil-qasam tal-finanzi, ta’ livell li jippermetti lil-espert jieħu sehem f’diskuzzjonijiet u jfassal rapporti f’dak l-ilsien.

         L-espressjonijiet ta’ l-interess li jaslu għandhom jinkludu dokumentazzjoni li turi li l-espert propost jissodisfa l-kundizzjonijiet imsemmija.
   5.   Il-Kummissjoni għandha tagħżel l-esperti billi tqis il-ħtieġa li tirrappreżenta l-interessi tal-partijiet rilevanti kollha. Kif stqarret fil-White Paper tagħha dwar il-Politika dwar is-Servizzi Finanzjarji għall-2005-2010, il-Kummissjoni tagħti importanza kbira lil rappreżentazzjoni proporzjonata ta’ l-utenti. Flimkien ma’ dan, il-Kummissjoni għandha tiżgura rappreżentazzjoni ġeografika wiesgħa u kompożizzjoni bbilanċjata bejn is-sessi fuq il-bażi tal-proposti li jaslu.
   6.   L-esperti proposti li jkunu tqiesu bħala xierqa iżda li ma jkunux nħatru jistgħu jitniżżlu f’lista ta’ riżerva, li l-Kummissjoni tista’ tuża għall-ħatra ta’ sostituzzjonijiet.
   7.   Dawn id-dispożizzjonijiet għandhom japplikaw:

               —

               Membri proposti mill-assoċjazzjonijiet Ewropej jew nazzjonali, li jirrappreżentaw l-interessi tal-konsumaturi jew ta’ l-industrija tas-servizzi finanzjarji; jew minn kolletturi tad-dejta dwar il-kreditu jew proċessuri tad-dejta dwar il-kreditu, jinħatru bħala rappreżentanti tal-partijiet interessati.

               —

               Membri mill-awtoritajiet tal-protezzjoni tad-dejta jinħatru bħala rappreżentanti ta’ l-awtoritajiet rispettivi tagħhom.

               —

               Membri bi sfond akkademiku jew b’għarfien espert rikonoxxut jinħatru f’kapaċità personali.

               —

               Il-mandat tal-membri tal-grupp għandu jibda bl-ewwel laqgħa tal-grupp u jintemm bit-tlestija ta’ rapport, mhux aktar tard mill-1 ta’ Mejju 2009. Il-membri għandhom jibqgħu fil-kariga sa meta jiġu ssostitwiti jew sa tmiem il-mandat tagħhom.

               —

               Il-membri li ma jibqgħux f’pożizzjoni li jikkontribwixxu b’mod effettiv għall-ħidmiet tal-grupp, li jippreżentaw ir-riżenja tagħhom jew li ma josservawx il-kundizzjonijiet stabbiliti f’dan l-Artikolu jew l-Artikolu 287 tat-Trattat li jistabbilixxi l-Komunità Ewropea, jistgħu jiġu ssostitwiti għall-perjodu taż-żmien li jkun fadallu l-mandat tagħhom.

               —

               L-ismijiet tal-membri għandhom jiġu ppubblikati fir-Reġistru tal-Gruppi Esperti tal-Kummissjoni Ewropea (5) jew fuq is-sit ta’ l-internet tad-DĠ Suq Intern u Servizzi. L-ismijiet tal-membri jinġabru, jiġu pproċessati u ppubblikati skond id-dispożizzjonijiet tar-Regolament (KE) Nru 45/2001 dwar il-protezzjoni ta’ l-individwi fir-rigward ta’ l-ipproċessar tad-dejta personali.

               —

               Il-membri maħtura f'kapaċità personali għandhom jiffirmaw kull sena dikjarazzjoni fejn jistqarru li huma jaġixxu fl-interess pubbliku kif ukoll dikjarazzjoni li tikkonferma n-nuqqas jew l-eżistenza ta’ kull interess li jista’ jaffettwa l-indipendenza tagħhom.

         Artikolu 4
   Il-ħidma
   1.   Il-president tal-grupp għandu jkun rappreżentant tal-Kummissjoni.
   2.   Bi ftehim mal-Kummissjoni, jistgħu jitwaqqfu sottogruppi biex jeżaminaw il-mistoqsijiet speċifiċi skond it-termini ta’ referenza stabbiliti mill-grupp; dawn għandhom jiġu xolti hekk kif dawn it-termini jkunu ġew sodisfatti.
   3.   Ir-rappreżentant tal-Kummissjoni jista’ jistieden esperti u osservaturi b’għarfien speċifiku biex jieħdu sehem fix-xogħol tal-grupp u fil-gruppi ta’ ħidma.
   4.   L-informazzjoni miksuba mill-parteċipazzjoni fil-ħidmiet tal-grupp jew sottogrupp ma tistax tinħareġ jekk il-Kummissjoni tiddikjara li din tkun marbuta ma’ kwistjonijiet kunfidenzjali.
   5.   Il-grupp u s-sottogruppi tiegħu għandhom normalment jiltaqgħu fl-istabbilimenti tal-Kummissjoni, skond il-proċeduri u l-iskeda stabbilita minnha. Is-Segretarjat tal-Grupp għandu jiġi provdut mill-Kummissjoni. Uffiċjali tal-Kummissjoni li għandhom interess fil-proċeduri jistgħu jattendu l-laqgħat tal-Grupp u s-sottogruppi tiegħu.
   6.   Il-grupp għandu jadotta r-regoli ta’ proċedura tiegħu abbażi tar-regoli standard ta’ proċedura adottati mill-Kummissjoni (6).
   7.   Il-Kummissjoni tista’ tippubblika fuq l-Internet, fil-lingwa oriġinali tad-dokument ikkonċernat, kull sommarju, konklużjoni, parti minn konklużjoni jew dokument ta’ ħidma tal-grupp.
   Artikolu 5
   Spejjeż tal-laqgħat
   1.   Il-Kummissjoni għandha trodd lura l-ispejjeż ta’ l-ivvjaġġar u ta’ l-għixien relatati ma’ l-attivitajiet ta’ dan il-Grupp skond id-dispożizzjonijiet tal-Kummissjoni li jkunu fis-seħħ (7). Il-membri ma jiġux imħallsa tas-servizzi tagħhom.
   2.   L-ispejjeż tal-laqgħat huma mħallsa lura fil-limiti ta’ l-approprjazzjonijiet allokati lid-dipartiment ikkonċernat fl-ambitu tal-proċedura annwali ta’ l-allokazzjoni tar-riżorsi.

      Magħmula fi Brussell, 13 ta’ Ġunju 2008

            Għall-Kummissjoni

         Charlie McCREEVY

            Membru tal-Kummissjoni

      (1)  COM(2007) 724 finali.

      (2)  SEC(2007) 1520

      (3)  COM(2007) 807.

      (4)  ĠU L 8, 12.1.2001, p. 1.

      (5)  http://ec.europa.eu/secretariat_general/regexp/

      (6)  L-Anness III tad-dokument SEC(2005)1004.

      (7)  Id-Deċiżjoni tal-Kummissjoni C(2007) 5858 tal-5 ta’ Diċembru 2007.